qundao/data-zh-poetry huggingface dataset:
寿曾重伯六十
作者：陈三立
朝代：清

搴芳逐具般游岁，潭叟矜誇得圣童。睥睨神州换歌哭，荡摩彩笔烂虚空。九流匿腹雷声出，万象堆眉岳气通。老去求田尊健妇，傲予遁作富家翁。
寿曾重伯六十
作者：陈三立
朝代：清
体裁：七言律诗

搴芳逐臭般游岁，潭叟矜誇得圣童。睥睨神州换歌哭，荡摩綵笔烂虚空。九流匿腹雷声出，万象堆眉岳气通。老去求田尊健妇，傲予遁作富家翁。
寿李佩秋母聂太夫人七十
作者：陈三立
朝代：清
体裁：古风

贤明首列中垒传，慈俭亦宝老氏书。夙秉天德示法式，妇职母教今谁如。两世循良播越绝，快睹扶舆映嵽嵲。膝上不负济时才，开颜岁岁长生诀。
寿李少笙大令六十
作者：陈三立
朝代：清
体裁：七言律诗

五峰散气万灵振，亏蔽藤萝若有人。挟策高名动京阙，摩崖大句烛星辰。渔樵犹话神明宰，钟鼓能传寤寐真。琴畔溪山应愈美，衔觞从识蝶如轮。
寿林畏庐同年七十
作者：陈三立
朝代：清
体裁：古风

蒙叟列至人，又独称才士。先生墨者儒，道术在于是。颛颛以尽年，抱古泄文字。细绎百国书，为醇醺万类。横流插坛坫，强聒尊孤寄。馀技包恽王，好手亦树帜。穿限应求者，得钱活亲懿。自诡食其力，呺然骄一世。今岁试腰脚，投杖穷海澨。雁荡瀑漱肠，播吟副好事。私怨不过我，颜鬓揣梦寐。隔酒倚槁梧，忘老枕中秘。
寿林畏庐同年七十
作者：陈三立
朝代：清

蒙叟列至人，又独称才士。先生墨者儒，道术在于是。颛颛以尽年，抱古泄文字。细译百国书，为醇醺万类。横流插坛坫，强聒尊孤寄。馀技包恽王，好手亦树帜。穿限应求者，得钱活亲懿。自诡食其力，呺然骄一世。今岁试腰脚，投杖穷海澨。雁荡瀑漱肠，播吟副好事。私怨不过我，颜鬓揣梦寐。隔酒倚槁梧，忘老枕中秘。
寿梁众异母七十
作者：陈三立
朝代：清
体裁：七言律诗

出世通人接老成，镜悬母范九流倾。大家诫换浇漓俗，林下风安寤寐情。驾海穹鱼为记取，借枝雏凤护飞鸣。天倪自写书声屋，恋浊纱帏太乙精。
寿汪憬吾六十
作者：陈三立
朝代：清

横流荡荡映行吟，独慕寻碑巨海阴。画策精魂辉史牍，著书声价满儒林。万梅花观飞仙影，三秀才歌烈士心。扶树人纲归自媚，南云窈窕护弦琴。
寿汪憬吾六十
作者：陈三立
朝代：清
体裁：七言律诗

横流荡荡映行吟，独慕寻碑钜海阴。画策精魂辉吏牍，著书声价满儒林。万梅花观飞仙影，三秀才歌烈士心。扶树人纲归自媚，南云窈窕护弹琴。
寿王息存翁八十
作者：陈三立
朝代：清
体裁：七言律诗

劫灰不涴列仙儒，吐海朱霞影白须。绝学补苴秦博士，老谋填抚汉番禺。坐盟彝鼎寒兵气，道出羲皇结酒徒。安用养生求四印，胸中书味已如酥。
寿甘翰臣翁七十
作者：陈三立
朝代：清
体裁：七言律诗

侠骨禅心隐市廛，吐吞海气自年年。解推风谊孤呻底，浩荡天机万象前。辟世有园依老秃，移情嗜古脱腥膻。单车来去飞花径，定聚儿童唤散仙。
寿病山同年七十
作者：陈三立
朝代：清
体裁：七言律诗

陆沈人海不相收，提挈孤怀卧小楼。苦聒淫哇从结舌，饱更祸乱有埋头。老思寡过临三圣，梦恋同仇望九州。寄命非园绵岁月，看花啖饼复何求。
寿缪艺风京卿七十
作者：陈三立
朝代：清
体裁：七言排律

海曲风光醉万人，养空一老独嶙峋。经神绮岁专宗郑，祭酒蛮区旧客荀。五德代兴成坐啸，六家要指发其真。世无晁孔书谁授，榻卧羲黄道益亲。旁考吉金垂著录，自斟元气美彝伦。看看握椠掀髯座，饮熟青精九酝醇。
寿蒯母李夫人五十
作者：陈三立
朝代：清
体裁：七言律诗

故人匡世九流学，海国归来息道山。门户孰持孤孰抚，茕茕懿匹荷诸艰。躬完苦行宾婚劳，手授遗书子弟娴。待长梧桐添凤影，斟醪岁月为开颜。
寿许狷叟八十
作者：陈三立
朝代：清

世乱阨斯文，八儒晦光采。栖遁偶皂帽，吟落尾闾海。扶筇犹获归，湖山俨相待。葑堤桂坞间，婆娑一老在。依依朋旧尊，飞唾接欸乃。元气湿古怀，观生手承颏。余挂牛刀梦，畏垒祝未改。
寿许狷叟八十
作者：陈三立
朝代：清
体裁：古风

世乱阨斯文，八儒晦光采。栖遁偶皂帽，吟落尾闾海。扶筇犹获归，湖山俨相待。葑堤桂坞间，婆娑一老在。依依朋旧尊，飞唾接欸乃。元气湿古怀，观生手承颏。馀挂牛刀梦，畏垒祝未改。
寿陈止存翁七十
作者：陈三立
朝代：清
体裁：七言律诗

每依群从挹襟期，照坐高寒野鹤姿。早解逃名馀玩世，老犹嗜学益工诗。湖漪写影须眉古，岩气传馨肺腑滋。自媚商歌护栖息，天倪曼衍一婴儿。
寿黄石孙观察七十
作者：陈三立
朝代：清
体裁：七言律诗

直声令望重朝廷，出守岩疆刃发硎。按俗边延喧故事，隐居陶翟映前型。长饥自饱烟霞气，残梦犹依庙社灵。天眷婆娑扶美意，芝兰玉树满阶庭。
将别山庐有忆瞿相国往与相国过里上冢同时发沪渎且约同还期冀获遇于江舟云
作者：陈三立
朝代：清
体裁：古风

羁絷海隅伤老丑，眼睹危亡迫前后。朝啼暮唶卧胡床，剩结素心遣文酒。又惊改火柳条春，清明上冢卜归人。公犯洞庭挂帆席，我绕庐阜奔车轮。自到荒山偶樵牧，日日披襟对拱木。东风飘接吴楚云，悬知两地同歌哭。顿携别泪洒林邱，还向天涯一处囚。袖中哀咏交持诵，万一相逢江上舟。
将别海上秦子质翁招同余倦知同年摄影成三老图各缀句题其上
作者：陈三立
朝代：清
体裁：古风

海上三神山，倒影结蜃楼。投据雄鼎峙，歌泣相绸缪。蚀日驱雷万象改，堂堂留保须眉在。终无聚散无亏成，胶合人天藏性海，同命三老眷真宰。
小孤
作者：陈三立
朝代：清
体裁：古风

拔波一千尺，瘦骨孰削刻。珉璞为肺腑，藤蔓垂佩饰。翰林江上吟，妒汝可倾国。一水隔彭郎，终古误颜色。
小廊
作者：陈三立
朝代：清
体裁：五言律诗

小廊如古径，四压影槎枒。么鹊枝头月，悬蛛屋角霞。愁回酩酊破，吟落鼓钟哗。栏楯春星底，新梅占物华。
小院纳凉
作者：陈三立
朝代：清
体裁：七言绝句

小院风疏萤火流，依依儿女映茶瓯。看星数点新凉味，不在人间乞巧楼。
小除后二日闻俄日海战已成作
作者：陈三立
朝代：清
体裁：五言律诗

万怪浮鲸鳄，千门共虎狼。早成鼾卧榻，弥恐祸萧墙。举国死灰色，流言缩地方。终教持鹬蚌，泪海一回望。
小除日同仁先过太夷海藏楼看雪酌瓶酿
作者：陈三立
朝代：清
体裁：古风

飞光雪压檐，万瓦白无缝。倚栏揖俊人，湿衣皮骨冻。馀兴托奔车，互穿琼瑶洞。俨然寻谷口，握手跻高栋。围影水晶域，寒声落云空。侧顾极荒陂，银海没枯葑。从知天地闭，千代纳孤诵。鼠绝鹊拳枝，毡位曲身共。呵壁吐狂言，怪迂今不用。各馀杯中物，自浇陆沈痛。世逐歌呼尽，道以支离重。岁晏驮醉归，街灯摇寸梦。
小除日樊山屡示新咏叠韵遣闷
作者：陈三立
朝代：清
体裁：古风

有生分作于陵仲，九衢罢逐黄金鞚。片毡偃蹇屋打头，煤尾网丝对咿哢。万物于我殉颠倒，鹏背定卑蜩翼重。插脚江南今十年，过吓相疮迷旧梦。金马铜驼谁复论，馀看燕巢换高栋。徒手汹汹几健者，流传海国偿嘲讽。祇恐嚬呻接蜃楼，避地管宁无寸缝。邻墙挝鼓报小除，苦竹寒声初控纵。眼前儿女围龛灯，祀灶安排太常供。坐蒙络绎递新咏，几尘涴纸烛泪冻。大贤襟抱贯明珠，投以夜光辉菹瓮。那堪骥尾附颜回，还哂猪肝累闵贡。老去世患僵胸臆，举尽千觞博一痛。姑待堤柳摇春风，画舸付与流莺送。
小鲁仍用旧韵见寄兼悼余丧妹次答二首·其一
作者：陈三立
朝代：清
体裁：七言律诗

老傍江声祇独吟，鬓飘星点坐森沈。悬知揽辔弹冠计，并作移山蹈海心。雄虺结盘终横噬，孤萤开阖待相寻。春烟也暖秦淮柳，摇尽城头鼙鼓音。
小鲁仍用旧韵见寄兼悼余丧妹次答二首·其二
作者：陈三立
朝代：清
体裁：七言律诗

大雷书断仰天吟，千里惊沤梦亦沈。苦忆牵裾号泣地，犹悬上冢岁时心。同根骨肉今都尽，飘梗江湖孰更寻。伊郁辱公作深语，铜铺听满夜雌音。
小鲁至有赠
作者：陈三立
朝代：清
体裁：七言律诗

老眼初明白下山，柳荑燕翼拂尘颜。已生城郭人民叹，况抱湘江图册还。雷电取将疑有物，典坟酝酿自成孱。犹能叠韵追坡谷，莫更论文数马班。
尚贤堂欢迎湘绮丈雅集即事·其一
作者：陈三立
朝代：清
体裁：五言律诗

佳气萦车骑，深堂列荐绅。比肩百世士，携手四洲人。道论无畦畛，天倪见智仁。德辉下千仞，钟鼓已摇春。
尚贤堂欢迎湘绮丈雅集即事·其二
作者：陈三立
朝代：清
体裁：五言律诗

海宇今多难，以慈云卫之。万流基定命，五运警将衰。象教同先觉，麟经发古悲。观型图仕女，留与话霜髭。
尧衢写寄元旦之作依韵和酬
作者：陈三立
朝代：清

牢落临溪宅，蹉跎抱古心。老惊残岁改，醉恋远钟沉。雁骛穿霄避，豺狼拥窟深。犹期烽燧外，钟岭引孤吟。抉目是何年，归耕恐未然。旧游同偃蹇，吾道倚狂颠。忆汝孤罴坐，传声寒雁先。老人星出海，垂照和歌筵。
尧衢写寄元旦之作依韵和酬·其一
作者：陈三立
朝代：清
体裁：五言律诗

牢落临溪宅，蹉跎抱古心。老惊残岁改，醉恋远钟沈。雁鹜穿霄避，豺狼拥窟深。犹期烽燧外，钟岭引孤吟。
尧衢写寄元旦之作依韵和酬·其一
作者：陈三立
朝代：清

牢落临溪宅，蹉跎抱古心。老惊残岁改，醉恋远钟沉。雁骛穿霄避，豺狼拥窟深。犹期烽燧外，钟岭引孤吟。
尧衢写寄元旦之作依韵和酬·其二
作者：陈三立
朝代：清
体裁：五言律诗

抉目是何年，归耕恐未然。旧游同偃蹇，吾道倚狂颠。忆汝孤罴坐，传声寒雁先。老人星出海，垂照和歌筵。
尹和伯画蜻蜓
作者：陈三立
朝代：清

雨过池台明夕晖，钓丝微映芰荷衣。回头莺燕衔花尽，莫向清溪款款飞。
尹和伯画蜻蜓为左绳孙观察题·其一
作者：陈三立
朝代：清
体裁：七言绝句

雨过池台明夕晖，钓丝微映芰荷衣。回头莺燕衔花尽，莫向青溪款款飞。
尹和伯画蜻蜓为左绳孙观察题·其二
作者：陈三立
朝代：清
体裁：七言绝句

翠羽丹翘风引之，二虫大小又何知。天游负却承蜩手，谢汝江潭老画师。
展花朝超社第一集樊园看杏花限东韵
作者：陈三立
朝代：清
体裁：古风

探梅人日樊园东，健步群随湘绮翁。尔时嫩春未破蕾，丑枝二一寻小红。流光幻转更节候，琼玉碎委蔓草丛。幸获杏花续梅后，照烛林屋光熊熊。缀珠万簇荡银海，贯日一气腾白虹。翁还故山惜未见，乐事应念联群公。果然超社起凡例，奔集兼无雨与风。百绕芳菲袭怀抱，指画睥睨情何穷。忆昔赁居冶城侧，园杏五六哦赏同。会遭盛涨根烂死，十年梦想摇晴空。孰意乱离匿海澨，重叠花事揩双瞳。奸凶相斫日大索，天假隙地哀疲癃。耆贤况腹草木疏，各倚綵笔追化工。主人吟对益飞动，一花一句犹难终。我虱其间恧形秽，去浇酒碗称瘖聋。
屡集樊园改诗过沈观门不入答其戏赠·其二
作者：陈三立
朝代：清
体裁：七言绝句

一镞宁论箭锋值，攻心折角两无能。于思弃甲收亡命，可有籧篨覆庾冰。
山中又雪感赋
作者：陈三立
朝代：清
体裁：七言绝句

雨尽依然雪满山，琼楼玉宇挂其间。老人坐啸迎龙战，白骨如麻自闭关。
山中徐翁程翁过谈春时相与课种桐茶桑之类苗皆数寸桑且有长如人立者山民渐知其利系以绝句山中徐翁程翁过谈春时相与课种桐茶桑之类苗皆数寸桑且有长如人立者山民渐知其利系以绝句·其二
作者：陈三立
朝代：清
体裁：七言绝句

阿耶謦颏满山阿，早计绸缪到笠蓑。他日思量谁活汝，坟头大鸟树婆娑。
山中鸣蛙恼人诗以纪之
作者：陈三立
朝代：清
体裁：古风

十日荒山雨中坐，山脚虾蟆啼向我。灯昏眼乱不能言，海沸江喧乘一舸。吾闻仙人爱清静，杂置鼓吹恐计左。蚓窍日月磨天来，灭尽音声灭爝火。
山亭听泉有怀节庵去岁同游
作者：陈三立
朝代：清
体裁：七言律诗

栏角扶携抚此声，依依花叶尚纵横。猛教倚壑违裙屐，恐更开尊念雨晴。阶树肯伤风露气，岭猿知共啸歌情。云重径暗愆游兴，剩呕心肝仗汝惊。
山堂夜话赠小鲁时小鲁方悼亡
作者：陈三立
朝代：清
体裁：七言律诗

我来访旧面虚帷，自许黔娄泪满髭。重对秋灯分药裹，强过山馆数花枝。销磨意气吟仍健，颠倒英雄世不知。携倚阑干摘星斗，江城鼾动柝声疲。
山堂秋集赠何棠荪观察
作者：陈三立
朝代：清
体裁：七言律诗

发源江水数千里，犯溜观潮往复还。形胜山川此都会，楼台花竹对容颜。雄心想逐衣冠尽，高咏刚忘世事艰。指看栖乌翔未下，重重烟雨锁柴关。
山居即事
作者：陈三立
朝代：清
体裁：七言绝句

缘砌秋花日脚蒸，松根怪石瞰崚嶒。夜寒山影加帷幕，不放孤蟾照曲肱。
山居始雪晨眺作
作者：陈三立
朝代：清
体裁：古风

暖候啸高风，岩峦卷馀霁。隔晨雾四塞，黯黯天地闭。裂缝暂褰开，飘雪乱凝睇。遍挺琼树枝，亦拥琉璃砌。松叶张婆娑，烂缀鹤氅毳。寒啼动猿境，远影灭鸿逝。声闻寂诸天，孤噫自为帝。煮茗格汲泉，访梅贪改岁。通寐谢亲知，老我鸿荒世。
山居晓起
作者：陈三立
朝代：清
体裁：五言律诗

冬暄山气炽，烘寐掖孤眠。写影槎枒树，传音断续泉。海涯移病骨，世外放华颠。颇愧陶彭泽，持醪五柳前。
山行至冷水坑观姻家卜葬处口占·其一
作者：陈三立
朝代：清
体裁：七言绝句

碾径柴车伊轧声，閒看麦陇据棋枰。一襟偃蹇雨鸠唤，终觉西山不世情。
山行至冷水坑观姻家卜葬处口占·其二
作者：陈三立
朝代：清
体裁：七言绝句

菜花黄白杜鹃红，鬓影疏斜深谷风。我自寻源断藤蔓，凤咮龙爪乱云中。
屺阿三首·其一
作者：陈三立
朝代：清
体裁：古风

淩晨发荒洲，历夕投屺阿。屺阿有高楼，云木杳嵯峨。其东美田畴，西荣映陂陀。飘霜荡大漠，忉怛见山河。松楸响馀悲，攀望亦已多。陟冈劳我魂，寤寐日蹉跎。独雁翔四野，哀鸣将奈何。
屺阿三首·其三
作者：陈三立
朝代：清
体裁：古风

皇天久霖雨，四顾无行迹。客至馈一鳞，愧汝携双屐。结庐江山上，歌哭在夙昔。田园日夕佳，有如故乡陌。回首走中原，觊觎干时策。江湖一俯仰，云龙失咫尺。养生媚初襟，缮性就安宅。轗轲志士肠，留言證坚白。
屺阿三首·其二
作者：陈三立
朝代：清
体裁：古风

迢迢华盖峰，既雨犹在眼。暝云遣风回，天空送孤盏。竹柏趣逾清，蓬蒿径初剪。微茫杳霭中，于兹息馀喘。扬袂谢时人，乾坤留偃蹇。
岁暮渡江入西山至长头岘
作者：陈三立
朝代：清
体裁：七言律诗

寒江落手绮罗净，晴壑轩眉幛幔重。沙步风烟明蛤壳，桥亭枫栎系牛宫。车声十里碾残梦，日色千峰佳旧容。饱腹酸咸皮骨尽，来听樵唱答村舂。
岘堂别归入夜雷雨独坐作
作者：陈三立
朝代：清
体裁：七言律诗

巾车初返看山人，向夜雷飞雨似缗。自伴孤灯分茗汁，翻愁大道湿衣尘。啸歌仍与溪山合，肺腑都迎屋瓦振。收取幽忧亲枕簟，卧看饥鼠立嶙峋。
峥庐三首·其一
作者：陈三立
朝代：清
体裁：古风

久客归敝庐，有如打包僧。空宇存几榻，照壁悽龛灯。凝尘满鼠迹，挂断青丝绳。旧佣挈男去，薪脚堆相仍。舟车载病奚，僵卧侪冻蝇。呻吟万山腹，断续雌鸱应。量水调散剂，味谁辨淄渑。出入自操作，仰见白月升。墙根风啸竹，疑有鬼物凭。拒户橐驼坐，吾其悟大乘。
峥庐三首·其三
作者：陈三立
朝代：清
体裁：古风

缥缈望梦山，云气黯不舒。森森笼众木，下有居士庐。其人乍闻变，不作府中趋。拂衣谢父老，戢影看耘锄。粟帛长公去，蓬蒿仲蔚如。知几迫茹痛，清风扇枌榆。忆作节度客，白门游宴俱。旌棨易反掌，人亡社亦墟。山中哀杜鹃，老泪应滴渠。一楼接飞翮，坐想飘髭须。隔世诉肺腑，待寻巾柴车。
峥庐三首·其二
作者：陈三立
朝代：清
体裁：古风

晨兴攀霁楼，围织瘦茎竹。往岁摩箨龙，千竿尽出屋。翻恨绿无缝，遮我眺碑目。叶底漏西山，悬帔劣盈幅。温暾散峰气，草风靡荒谷。坐数出林鸦，传馨杂糟曲。偻指弃邱墓，海滨送歌哭。惯睹跋鲸鲵，疚迟侣麋鹿。脱命三径归，野花红映肉。哀乐日搅肠，暂获盥初服。终补草堂松，敢负东篱菊。窅然吾丧我，睥睨天使独。
峥庐书所见
作者：陈三立
朝代：清
体裁：古风

西山江之滨，包裹四百里。冈峦支脉分，错出斗俶诡。高者插天霄，腾翼鹏鸾似。稍伏奔虎象，忽蹙蛇龙起。吾家所结庐，厥卜萧峰趾。徐迤为平原，陇陌映锦绮。村舍可相望，烟火略栉比。奈何托膏腴，而不自经纪。山有濯濯姿，圳涸涓涓水。杳莽畴亩间，豺兽迹填委。博塞以嬉游，盖多情农矣。妇妪弃纺织，不握丝与枲。衣襦决臂肘，垢虱冒愧耻。小儿益无艺，颠倒蹋泥滓。朝探雉鹊鷇，暮拾猪牛矢。日缚一束薪，那救中肠馁。閒窥其室间，圈厕偪床笫。齑瓮倒瓦盆，羹糁冷甗锜。膻风煽溷浊，嗟汝毕老死。先公滋悯焉，日有说于此。堧地垦榛芜，尽付勤耒耜。杂植桑竹茶，薯芋杉楩梓。禁约彼盗采，稠叠奖生理。科条稍区列，一瞑悼天只。至今连嚬呻，未遂脱疮痏。曛暮邻翁来，感叹既有以。指画松楸间，首顑口亦哆。低摧纵语翁，营魄犹寻咫。夙昔所施设，蔑不究本始。况当圣政初，万情费量揣。拨乱加绸缪，孤蹈摆誉毁。造次省民艰，若疾痛在体。引绳喻仁术，鳞爪一毛耳。翁复扶杖言，此乡竟何恃。昨岁备枯旱，今岁困渺瀰。昨旦急箕敛，今旦刮骨髓。侧闻苛告身，输缗颡有泚。又闻款议成，纠取充赇贿。官家至是邪，琐眉挂牙齿。翁退背灯坐，泪堕不可止。民有智力德，昊穹锡厥美。振厉掖进之，所由奠基址。列邦用图存，群治抉症痞。雄强非偶然，富教耀历史。孰尸化育权，坐令侪犬豕。一沤知滔天，一尘测㟪蠝。抚一蚁蛭区，以验俗根柢。卤莽极陵夷，种族且斁圮。天道劣者败，中夜起拊髀。体国始经野，歌以俟君子。
峥庐写触目
作者：陈三立
朝代：清
体裁：古风

好春如灵蛇，仅及践其尾。悠悠变气候，岁月迅流矢。桃杏杂海棠，缀花心所美。几日摇春风，飘落烂泥滓。蜂蝶枉攀寻，饮恨吾与汝。祇许作丛竹，蔽檐上蝼蚁。纷飞翠色禽，啁啾盈两耳。鸣蛙夜逾喧，鼓吹亘百里。拥酌凭栏干，山气压复起。猿猱挂木杪，星斗宿岩里。眩眼燐火乱，开阖到神鬼。从知人间世，不值一杯水。
峥庐坐雨寄怀城中乐群学舍熊季廉蔡公湛
作者：陈三立
朝代：清
体裁：七言律诗

两生夺席道能肥，言志雍容鼓瑟希。渐欲从周依鲁叟，未妨解老有韩非。虫天谁觉雌雄在，鲸海刚成痛哭归。雾雨沈冥伏岩谷，酒怀阅世益孤微。
峥庐墙下所植花尽开甚盛感叹成咏
作者：陈三立
朝代：清
体裁：古风

峥庐完完冠小山，幽筑适当坟右偏。倚楼原阜静眼底，指画空泣泷冈阡。女墙外环隙寻丈，豁如卧釜形椭圆。畦分一角粪瓜菜，馀皆花竹满其间。常年寒食在花下，或蕊或尽或开残。那际兹时花竞发，暄风暖日摇空天。红白桃株最滟滟，火齐璎珞光属联。云烘霞起笼四野，中来缟袂携手仙。海棠两丛凝雪色，垂鬟嫣立娇且娴。游蜂浪蝶不得嗅，相与荡漾灵吹还。历历阿爷手布列，始盈棰耳今齐竿。生世糜躯殉黔赤，娱老未及持觞看。祗移大竹饱烟雨，宵辰颇听摩琅玕。孤儿瞠视眩今昔，掩蔼酸涕增汍澜。呜呼！安得追攀魂魄流赏久踯躅，然后鸣佩扶盖从飞鸾。
峥庐墙侧有蜀葵数株戏赋·其一
作者：陈三立
朝代：清
体裁：七言绝句

雏姝三两倚墙隅，背日笼烟也自殊。却忆江南蔓生处，有人夜斸付骑奴。
峥庐墙侧有蜀葵数株戏赋·其二
作者：陈三立
朝代：清
体裁：七言绝句

抱冰居士今迂叟，更表兹花费制裁。校士录成俄约废，九门应许遍看来。
峥庐宿
作者：陈三立
朝代：清
体裁：五言律诗

晚色写肠臆，灯楼初可亲。寒山扪作壁，悬榻暗栖尘。遭世迷归计，衔杯赎此身。栏干压枯竹，卧对点霜新。
峥庐楼夜
作者：陈三立
朝代：清

灵峰俯招人，老惫久乃至。荒荒墓旁庐，去住自移世。拂拭网丝榻，敢忘鼠衔泪。暝色接江海，渺然一身寄。缺月生楼头，光浮万松气。浸入苍烟窟，变灭荡层吹。野水出蛙声，共我肝肠沸。环环众壑影，漾漾孤灯味。竹丛把茗碗，露下湿秋思。窥廊夔魅空，冷抱星辰睡。
峥庐楼夜
作者：陈三立
朝代：清
体裁：古风

灵峰俯招人，老惫久乃至。荒荒墓旁庐，去住自移世。拂拭网丝榻，敢忘鼠衔泪。暝色接江海，眇然一身寄。缺月生楼头，光浮万松气。浸入苍烟窟，变灭荡层吹。野水出蛙声，共我肝肠沸。环环众壑影，漾漾孤灯味。竹丛把茗碗，露下湿愁思。窥廊夔魅空，冷抱星辰睡。
峥庐楼夜
作者：陈三立
朝代：清
体裁：七言律诗

独夜川原数过鸿，阑干呼月万山东。炉烟自乱蓬蒿气，鬓影初横禾黍风。誓墓羲之聊复尔，买山巢父欲谁同。痴儿谬托桑榆计，种树书成酒碗空。
峥庐楼居五首·其一
作者：陈三立
朝代：清
体裁：五言律诗

山风佳独坐，閒味入春情。草树馨无缝，冈陂绿渐生。深烟穿雉影，小阁满鸠声。野色能相醉，休劳取酒倾。
峥庐楼居五首·其三
作者：陈三立
朝代：清
体裁：五言律诗

千峰含雨气，夜压作魔床。起坐呵孤烛，微敷松竹香。愁凭饥鼠啮，梦欲远钟妨。历历心头事，江边悔种桑。
峥庐楼居五首·其二
作者：陈三立
朝代：清
体裁：五言律诗

孙竹高围屋，墙桃藟未花。微寒亲卧起，孤往问年华。黄鸟啄残雨，白牛眠晚霞。老枫比邻父，对我益槎枒。
峥庐楼居五首·其五
作者：陈三立
朝代：清
体裁：五言律诗

晓窗理书帙，人在雨声中。杂树昏藏鸟，高霄冷拍鸿。岫云粘更脱，圳潦隔能通。缩手听檐滴，衔杯白发翁。
峥庐楼居五首·其四
作者：陈三立
朝代：清
体裁：五言律诗

作者扬刘气，宗臣马范颜。吟成范伯子，持以颂西山。电减登楼兴，名馀胜国顽。断肠非痛定，折草墓门还。
峥庐楼望
作者：陈三立
朝代：清
体裁：五言律诗

小立青苍满，春阴更一乡。雉翻山自合，蛇出瘴能香。野哭衔杯见，檐题照鬓凉。穿栽分手迹，桃竹尔成行。
峥庐楼望·其一
作者：陈三立
朝代：清
体裁：七言绝句

山光蓊勃树青红，村落都移日影中。我自楼头悲往事，十年听尽鸟呼风。
峥庐楼望·其三
作者：陈三立
朝代：清
体裁：七言绝句

庐前鹅鸭引雏回，庐后桐桑略已栽。传得杖乡程叟死，无人为话垦山来。
峥庐楼望·其二
作者：陈三立
朝代：清
体裁：七言绝句

阿耶课种竹千竿，今杂梅株压曲栏。苦向江湖照行脚，未容留待月边看。
峥庐述哀诗五首·其一
作者：陈三立
朝代：清
体裁：古风

昏昏取旧途，惘惘穿荒径。扶服峥庐中，气结泪已凝。岁时辟踊地，空棺了不剩。犹疑梦恍惚，父卧辞视听。儿来撼父床，万唤不一应。起视读书帷，蛛网灯相映。庭除迹荒芜，颠倒盆与甑。呜呼父何之，儿罪等枭獍。终天作孤儿，鬼神下为證。
峥庐述哀诗五首·其三
作者：陈三立
朝代：清
体裁：古风

墙竹十数竿，杂桃李杏梅。牡丹红踯躅，胥父所手栽。池莲夏可花，棠梨烂漫开。父在琉璃窗，颏唾自徘徊。有时群松影，倒翠连古槐。二鹤毰毸舞，鸣雉漫惊猜。其一羽化去，瘗之黄土堆。父为书冢碣，为诗吊蒿莱。天乎兆不祥，微鸟生祸胎。怆悢昨日事，万恨谁能裁。
峥庐述哀诗五首·其二
作者：陈三立
朝代：清
体裁：古风

架屋为层楼，可以望西山。咫尺吾母墓，山势与回环。龙鸾自天翔，象豹列班班。灵气散光采，机牙森九关。其上萧仙峰，形态高且娴。雨如戴笠翁，妍晴立妖鬟。云霞缭绕之，光翠回面颜。父顾而乐此，日夕哦其间。渺然遗万物，浩荡遂不还。今来倚阑干，惟有泪点斑。
峥庐述哀诗五首·其五
作者：陈三立
朝代：清
体裁：古风

忆从葬母辰，父为落一齿。包裹置圹左，预示同穴指。埋石镌短章，洞豁生死理。孰意饱看山，隔岁长已矣。平生报国心，祗以来訾毁。称量遂一施，堂堂待惇史。维彼誇夺徒，浸淫坏天纪。唐突蛟蛇宫，陆沈不移晷。朝夕履霜占，九幽益痛此。儿今迫祸变，苟活蒙愧耻。颠倒明发情，踯躅山川美。百哀咽松声，魂气迷尺咫。
峥庐述哀诗五首·其四
作者：陈三立
朝代：清
体裁：古风

哀哉祭扫时，上吾父母冢。儿拜携酒浆，但有血泪涌。去岁逢寒食，诸孙到邱垄。父尚健视履，扶携迭抱拥。山花为插头，野径逐汹汹。墓门骑石狮，幼者尤捷勇。吾父睨之笑，谓若小鸡竦。惊飙吹几何，宿草同蓊茸。有儿亦赘耳，来去不旋踵。
峥庐雨坐
作者：陈三立
朝代：清
体裁：古风

昨夜千山明月寒，晨起一椽过疏雨。墙头绿竹青松林，犹觉风吟落虫语。邻舍炊烟鸡犬乡，邻舍竖子镵柄长。高楼了了读书眼，死生独坐涕淋浪。
峥庐雨坐戏为四绝句·其一
作者：陈三立
朝代：清
体裁：七言绝句

山中三日雨如绳，数竹看松几拊膺。成就胡床抱书睡，开关射雉更无能。
峥庐雨坐戏为四绝句·其三
作者：陈三立
朝代：清
体裁：七言绝句

客佣之母吾邻媪，自识儿时四十年。白发苍颜今再见，避谈旧事益悽然。
峥庐雨坐戏为四绝句·其二
作者：陈三立
朝代：清
体裁：七言绝句

朝餐新剥猫头笋，夜饮重煎鹰爪茶。一落江南忆乡味，分明庐墓似还家。
峥庐雨坐戏为四绝句·其四
作者：陈三立
朝代：清
体裁：七言绝句

跳踉娇憨谁氏雏，走携论语杂屠沽。昨逢里老谈蒙学，苦问朝廷变法无。
峥庐雨夜
作者：陈三立
朝代：清
体裁：七言律诗

微阴吹作千山雨，仍到残宵捉肘时。绕屋蛙声小灯穗，书窗虫篆乱花枝。梦边宇宙能添我，物外讴吟更有谁。坐待村舂破荒寂，魂翻眼倒此孤儿。
左文襄二十四岁小像子异京卿属题占此寄之
作者：陈三立
朝代：清
体裁：古风

燕颌虎头飞食肉，那识天人十围腹。公功名流千万岁，逼视英风起尺幅。衡嶷插天洞庭深，吞吐万象回初襟。胸中早自比管乐，想见承平抱膝吟。
己丑岁二月入京阻风于洞庭作示同游王院长闿运瞿学士鸿禨孔庶常宪教
作者：陈三立
朝代：清
体裁：古风

营疴讯康途，干禄辞密亲。掩袂层城侧，鼓枻广川浔。旌舻影霞霄，铙吹溢蘋津。春波渺愁予，云物互相新。骎骎涉玄湖，暧暧劳远人。夷险非一趣，戢楫易昏辰。长飙振天纲，回涨撼虚垠。顾瞻鸣鸟绝，杳莽无依因。岂不念长饥，江湖满悲辛。途阻增危虑，道泰弭时屯。怀宝以迷邦，虎也鬻其仁。持谢金闺客，嗤此风波民。
己巳十月别沪就江舟入牯嵚新居
作者：陈三立
朝代：清
体裁：古风

老弃觞咏区，旧恩满离抱。隔海迎江涛，魂痕断仍绕。指宿灵峰脚，饮气云岚好。乡梦醒鸣箯，始觉身如鸟。乖龙蹲晴空，错落伸股爪。蚁队缘而升，百转临缥缈。照眼一墟落，疏筑副天造。高下缀蜂房，炊烟笼窈窕。引投木杪庐，列岫暧相保。籁寂石气盈，涧枯泉响小。壁灯射盘蔬，饥驱就一饱。侵夜山风喧，兴亡迹俱扫。呼吸换人世，寄命千劫表。
己巳山居除夕适登恪自武昌至
作者：陈三立
朝代：清
体裁：古风

磊磊天外山，窈窈山中屋。老惫无所归，依栖媚抱蜀。霰雪淹昏晨，长风荡穷谷。荏苒迫岁尽，一掷人代速。小男溯江湍，历险攀幽筑。卫此飘零魂，稍获收骨肉。夕轩灯火张，肴列醑亦馥。避魅爆竹声，汉腊存旧俗。俯仰有馀悲，万方祸犹酷。媛姝私物表，心死不待鞫。倚榻传茗饮，洗我商歌腹。窗影临远岫，孤云若可束。夜气响微籁，星点缀枯木。吹息阊阖开，五运验剥复。
平湖葛毓珊先生小影题词
作者：陈三立
朝代：清
体裁：古风

君年三十不称意，须眉堂堂困文字。淩烟于我绝阶梯，嗤尔画工亦多事。五年两度走京华，射策得官才越世。垂天大翼何舒舒，一屈贾郎非本志。且喜有子方骞腾，君乃曰归自沦弃。半生忧患事恍惚，聊藉承平作儿戏。有山有水有书画，此乐那许鼎钟赘。新诗错落在人口，光气不磨为国粹。我今披图重太息，如闻君语把君臂。嗟彼淩烟竟何有，独留此图辉寤寐。
幼云归觐九江故里重过金陵赴青岛赋此赠别
作者：陈三立
朝代：清
体裁：七言律诗

居傍匡庐饮石泉，道原投笏拜屯田。古今相望持高节，颜色重看倚暮蝉。破碎山河微雨过，迷离岁月醉吟传。少人多虎哀工部，从识辽东木榻穿。
幼云至自青岛瘦唐返自西湖相聚于别墅同游孝陵
作者：陈三立
朝代：清
体裁：古风

二客信狂痴，刚气挠不改。自放屡劫身，畸零影人海。瞰我狼狈归，过语破磊块。茫茫大造间，何者非有待。天亡奖方寸，此事泣真宰。偷为纵浪游，纡郁山陵在。驰道上崎嵚，石像犹甲铠。悲风飒随穴，竦立吊千载。废兴一瞬过，与世供傀儡。岩木挺剑戟，野果坼珠琲。剩闻啼鸦翻，伴趋尺八鮾。
庐夜
作者：陈三立
朝代：清
体裁：五言律诗

呼噪蛙成国，轰飞蚋共床。荒山仍扰扰，孤烛倚茫茫。檐接星辰气，帘吹草木香。残宵扶梦听，风壑有笙簧。
庐夜
作者：陈三立
朝代：清
体裁：五言律诗

所遇成新故，荒山亦有家。灯前意高下，窗外雨疏斜。过客曾留饭，幽人自煮茶。绳床还太古，飞梦绕龙蛇。
庐夜对德基族弟
作者：陈三立
朝代：清
体裁：五言律诗

五年终见汝，生死一峥庐。往事堂堂在，荒山莽莽馀。飘零此何世，饥饱可关渠。犹说持门户，孤灯落泪初。
庐夜漫兴
作者：陈三立
朝代：清
体裁：七言律诗

明灭檐牙挂网丝，眼花头白一孤儿。行觞据案犬仍熟，累夜鼾床鼠不知。手布山川聊自笑，躬耕邱陇定何时。长成桂树伤怀抱，起视横窗三两枝。
庐夜追怀芰潭翁
作者：陈三立
朝代：清
体裁：五言律诗

孤烛嘘山气，层楼引雁声。隔年当此夕，一老对飞觥。魂魄应来视，衣冠有独清。鼠跳悬榻处，腹痛负平生。
庐夜雷雨遣闷
作者：陈三立
朝代：清
体裁：七言律诗

云衔日脚漏林黄，蚊蚋喧窗蚁避墙。侵夜果惊雷破柱，引杯旋听雨鸣廊。空山灯火愁开阖，卧榻羲皇梦短长。花树明朝怯相看，楼头春色断人肠。
庐夜风雨雷电交至晨霁倚楼眺西山作
作者：陈三立
朝代：清
体裁：古风

夜中屋瓦金铁鸣，砰訇礌硠海水倾。赤蛇搜壁灯火灭，拊枕硉兀心胆惊。晨醒揩眼披衣出，阶桂鲜鲜映窗日。莺燕娇啼蜂蝶还，吹送残香温我室。独倚楼头掷酒卮，花光破散岚参差。人生顷刻不自保，嗟汝憔悴犹横枝。君不见西山照地腾霄举，翠壁青萝洗雷雨。谢公游屐安可携，眩拂龙虬色如土。
庐旁被雹灾聊记之
作者：陈三立
朝代：清
体裁：古风

城东飞雹如酒碗，城西雹大如鹅卵。击碎夏屋千玻瓈，毁瓦破垣更无算。其时鸡犬皆夜惊，满城官吏走且喘。况当焚杀牧师后，豪酋队舰争射眼。魂翻梦悸夫何谁，各指弹石恣蹂践。可怜妇孺啼号极，匿案戴盆冀自免。天灾人祸不虚应，好事闻之亦烦懑。我来山中视庐宅，墙角摧落可三版。他馀花树略伤残，不及松株被虫剪。荡荡卧对西山高，姑置占验容偃蹇。
庐楼晴眺
作者：陈三立
朝代：清
体裁：七言律诗

西东阳岭唤晴鸠，亏蔽桠枝俯小楼。岚翠葳蕤岩壑动，松阴破碎墓门秋。违天一往支皮骨，嵌壁千欷作赘瘤。风暖炊烟护墟落，饱闻叱犊杂樵讴。
庚午元旦
作者：陈三立
朝代：清
体裁：五言律诗

搴幄抚朝晖，含情众噪围。疏林霞气合，阳岭雪痕微。深念藏天问，加年倚道肥。海云贪照酒，不掩草堂扉。
庚午十月朔别庐山
作者：陈三立
朝代：清
体裁：古风

栖迹云雾巅，岁序慨已周。谬希龙蛇垫，终遗猿鹤羞。隐乖五柳趣，放接三闾忧。息影松林径，洗梦涧瀑流。岩禽扬好音，于汝结绸缪。近寻颇探秘，怪巧眩两眸。白鹿不可逢，圣仙亦悠悠。肺腑贮哀乐，孤曳商声讴。霜飙荡离襟，永绝扶筇游。挂木魂不灭，生瘿成赘疣。雷电震薄之，旷代谁相收。过者或嗤点，形似秃翁不。鸣箯苍烟根，石气泱漭浮。天梯插地轴，坠挟鹰翮投。灵峰万万古，挥手回白头。
庚申二月金左临招集钟山造林场余与冯蒿叟同车往会酒次主人出示新句和以纪兴
作者：陈三立
朝代：清
体裁：七言律诗

云片飞扶万嶂东，晴痕驰道破鸿濛。横斜麦陇吹烟碧，高下花枝脱雨红。支遁买山同夙愿，橐驼种树有新功。楼栏对酒莺传句，哦立寒阳两秃翁。
庭院有天竹两株朱实累累抚而咏之
作者：陈三立
朝代：清
体裁：七言绝句

繁枝气尽雪霜加，墙角偏垂四照花。有命违天终玩世，不关大索匿朱家。
庶三过沪催取往别车中作
作者：陈三立
朝代：清
体裁：五言律诗

归休十日耳，复此托征车。为惜故人别，弥令妄念加。雨丝飏蠛蠓，山势眩蛟蛇。宿涨遥明灭，安栖数点鸦。
康更生翁既返丁家山寄庐过访不遇有诗见及次和二绝
作者：陈三立
朝代：清

碧湖秋满奈愁何，挂梦山亭放菊多。盼到主人邀一舸，空携大句压风波。鲸海狼区探几何，征衫徒涴泪痕多。对花迟我闲携酒，夕照峰头话劫波。
康更生翁既返丁家山寄庐过访不遇有诗见及次和二绝·其一
作者：陈三立
朝代：清
体裁：七言绝句

碧湖秋满奈愁何，挂梦山亭放菊多。盼到主人邀一舸，空携大句压风波。
康更生翁既返丁家山寄庐过访不遇有诗见及次和二绝·其二
作者：陈三立
朝代：清
体裁：七言绝句

鲸海狼区探几何，征衫徒涴泪痕多。对花迟我閒携酒，夕照峰头话劫波。
康更生翁既返丁家山寄庐过访不遇有诗见及次和二绝·其二
作者：陈三立
朝代：清

鲸海狼区探几何，征衫徒涴泪痕多。对花迟我闲携酒，夕照峰头话劫波。
康有为六十寿联
作者：陈三立
朝代：清
体裁：联

广逍遥游，身行六十万里；證菩提果，手援四百兆人。
庸庵同年七十生日诗
作者：陈三立
朝代：清
体裁：古风

往逢跻周甲，圆灵已匿耀。卷怀杂流人，湖海答孤啸。冉冉历十稔，凶竖愈陵暴。宫车嬲播迁，九宇陷泥淖。公盈忠愤气，阊阖几上叫。时贡竭俸馀，涓埃诡自效。履运占剥复，养晦神不摇。文酒遮耆旧，酬唱寓啼笑。瞻由过迈间，接迹况同调。一岁增一集，白陆括清妙。新禊命筇屐，把盏湖岫照。携登玲珑山，胜赏领其要。腹纳万灵还，星暖令辰告。海滨伏大老，天意寄再造。定命开景光，榴枝鹊声噪。
庸庵同年七秩大寿集杜黄句为祝
作者：陈三立
朝代：清
体裁：联

北极朝廷终不改；老来忠义气横秋。
庸庵同年于甲子重九集饮浦江高楼有诗纪事依韵奉酬
作者：陈三立
朝代：清

寄命湖船带梦游，又依海客恋残秋。楹书壁挂成千劫，波影花光聚一楼。映照须眉能玩世，支离皮骨故工愁。持杯各在飞鸿侧，咽入天风与唱愁。辟地沉冥一世豪，袖携大句压惊涛。炊连烽燧衣痕污，云捲啼号海气高。物外岁时犹可记，道旁骴骼待谁褒。逢辰负尽东篱菊，赢得霜颠倚槛搔。
庸庵同年于甲子重九集饮浦江高楼有诗纪事依韵奉酬·其一
作者：陈三立
朝代：清

寄命湖船带梦游，又依海客恋残秋。楹书壁挂成千劫，波影花光聚一楼。映照须眉能玩世，支离皮骨故工愁。持杯各在飞鸿侧，咽入天风与唱愁。
庸庵同年于甲子重九集饮浦江高楼有诗纪事依韵奉酬·其一
作者：陈三立
朝代：清
体裁：七言律诗

寄命湖船带梦游，又依海客恋残秋。楹书壁挂成千劫，波影花光聚一楼。映照须眉能玩世，支离皮骨故工愁。持杯各在飞鸿侧，咽入天风与唱酬。
庸庵同年于甲子重九集饮浦江高楼有诗纪事依韵奉酬·其二
作者：陈三立
朝代：清
体裁：七言律诗

辟地沈冥一世豪，袖携大句压惊涛。炊连烽燧衣痕污，云卷啼号海气高。物外岁时犹可记，道旁骴骼待谁褒。逢辰负尽东篱菊，赢得霜颠倚槛搔。
庸庵同年于甲子重九集饮浦江高楼有诗纪事依韵奉酬·其二
作者：陈三立
朝代：清

辟地沉冥一世豪，袖携大句压惊涛。炊连烽燧衣痕污，云捲啼号海气高。物外岁时犹可记，道旁骴骼待谁褒。逢辰负尽东篱菊，赢得霜颠倚槛搔。
庸庵同年寄示新篇且将以我辈最近所唱和各写而聚为一卷子命曰吴越五老联吟集亦纪一时之哀乐也至久远之保存遗落皆可成故事次韵戏酬并博蒿庵倦知两同年一笑
作者：陈三立
朝代：清
体裁：七言律诗

彭泽奇游累负疴，谢公共和觅羊何。谁知五老分吴越，仍续前贤播咏歌。寂寞残年同命惜，凄迷故国告哀多。贾胡落手疑名姓，论世差非曲学阿。
庸庵同年寄示新篇且将以我辈最近所唱和各写而聚为一卷子命曰吴越五老联吟集亦纪一时之哀乐也至久远之保存遗落皆可成故事次韵戏酬并博蒿庵倦知两同年一笑
作者：陈三立
朝代：清

彭泽奇游累负痾，谢公共和觅羊何。谁知五老分吴越，仍续前贤播咏歌。寂寞残年同命惜，凄迷故国告哀多。贾胡落手疑名姓，论世差非曲学阿。
庸庵同年届重游泮宫重宴鹿鸣之期叠纪诗篇海内知旧赓和甚众余卧疴匡山久废吟咏勉缀二绝博一笑·其一
作者：陈三立
朝代：清
体裁：七言绝句

壮犹孤愤两峥嵘，老隐骚坛与主盟。秀孝起家躬更阅，梦痕缠泪忆承平。
庸庵同年届重游泮宫重宴鹿鸣之期叠纪诗篇海内知旧赓和甚众余卧疴匡山久废吟咏勉缀二绝博一笑·其二
作者：陈三立
朝代：清
体裁：七言绝句

我亦壬申一秀才，梁髯掉首费疑猜。当年谑语堪娱老，掇取邀公笑口开。
庸庵同年来游白下用前韵赋赠
作者：陈三立
朝代：清
体裁：七言律诗

曳杖经过数岁年，升平扰乱送华颠。种桑莫问山河改，得句还连鼓角传。濡沫馀生留我共，控抟奇景倚公先。谢墩灵谷堪笼袖，待散青苍落绮筵。
庸庵同年赋诗见怀时眼中兵起先发袭击感而次韵答所寄
作者：陈三立
朝代：清

迹疏丛桂岭，待菊发华滋。贪接高人躅，翻传幼妇词。海霞辉寤寐，湖葑乱愁思。辟世存杯酒，休论惠与夷。覆国迎千劫，移家续一年。饱飏鹰已怒，突出蚁相连。气夺扬尘道，冤攀掌梦天。弄戈对把笔，留命作痴颠。
庸庵同年赋诗见怀时眼中兵起先发袭击感而次韵答所寄·其一
作者：陈三立
朝代：清
体裁：五言律诗

迹疏丛桂岭，待菊发华滋。贪接高人躅，翻传幼妇词。海霞辉寤寐，湖葑乱愁思。辟世存杯酒，休论惠与夷。
庸庵同年赋诗见怀时眼中兵起先发袭击感而次韵答所寄·其二
作者：陈三立
朝代：清
体裁：五言律诗

覆国迎千劫，移家续一年。饱飏鹰已怒，突出蚁相连。气夺扬尘道，冤攀掌梦天。弄戈对把笔，留命作痴颠。
庸庵寄示重九海楼宴集之作适是夕饮仁先湖上宅放舟泛月而归次其韵答之
作者：陈三立
朝代：清

动摇海色危楼上，隔岁听潮惜此筵。故老依然誇胜会，哀歌欲绝是何年。花光肯照鱼龙窟，野哭应连雁骛天。剩造湖居酌醇酝，峰前醉放月中船。
庸庵寄示重九海楼宴集之作适是夕饮仁先湖上宅放舟泛月而归次其韵答之
作者：陈三立
朝代：清
体裁：七言律诗

动摇海色危楼上，隔岁听潮惜此筵。故老依然誇胜会，哀歌欲绝是何年。花光肯照鱼龙窟，野哭应连雁鹜天。剩造湖居酌醇酝，峰前醉放月中船。
庸庵尚书主逸社分咏龙树寺古槐
作者：陈三立
朝代：清
体裁：古风

我逃逸社居青溪，雨淫日炙面目黧。桂枝生秋访吟伴，海色黯黯留幽栖。主人踯躅花叶底，置酒宴寝偕攀跻。恸彼殷墟瞬易代，疏列往迹烦追题。纸堆暗记各拈出，古槐匿寺如探骊。自别京师三十载，江湖落魄天无梯。当年计偕二三子，一趁薄碎寻轮蹄。奇形五爪喧万口，仰视枝干檐瓦齐。儒酸那识龙虎气，但喜丑怪出角圭。尔来铜驼窜荆棘，承平故事过者迷。蛮靴楚制聚树下，定惊苍鼠翔鹍鸡。何当辇毂扫魑魅，梦魂画壁来杖藜。
庸庵尚书于沪上主逸社弟二集适值二月十九日爰命题为万寿山怀古余忝与会归而补作
作者：陈三立
朝代：清
体裁：古风

巨蠹圮天纲，势成土崩疾。思陵号恭俭，坐困流贼出。罪归亡国臣，茹恨殉社稷。至今万寿山，指点过者泣。杳杳歌太阳，峨峨瞰凝碧。尚书再集社，灵感到胸臆。分泪溢吟毫，三月十九日。兴亡一垤影，影中验得失。毋劳费天问，终卜立人极。
庸庵尚书于沪上主逸社第二集适值三月十九日爰命题为万寿山怀古余忝与会归而补作
作者：陈三立
朝代：清

巨蠹圮天纲，势成土崩疾。思陵号恭俭，坐因流贼出。罪归亡国臣，茹恨殉社稷。至今万寿山，指点过者泣。杳杳歌太阳，峨峨瞰凝碧。尚书再集社，灵感到胸臆。分泪溢吟毫，三月十九日。兴亡一垤影，影中验得失。毋劳费天问，终卜立人极。
庸庵尚书同年七十有一生日示以题长公所贻耕烟画为寿长句酬和此篇
作者：陈三立
朝代：清
体裁：古风

尚书兄弟双骅骝，勋绩文采孰辈俦。其先族望系南州，太公筮仕黔山陬。历宰壮县声施流，普安尤验鹰化鸠，政成不归占籍留。奋腾诸男戛琳球，二难益为国宣猷。垂老猥缠改步忧，匿迹海屋东西头。降辰置酒对红榴，伯氏独以名画投，山川风物墨痕收。乃图普安界陴沟，耕烟寄兴贻邑侯。旷世冥合出鬼谋，甘棠无异瞻松楸。在昔东坡寿子由，印香银篆形歌讴。卯君亦起鸣相酬，视今髣髴匹前修。孝友浃洽天所优，劫罅一句开千秋。画圣精灵可扪不，拂尘黏梦托卧游，光气岁满花近楼。
庸庵尚书寄赠见怀二律依韵和酬
作者：陈三立
朝代：清

敷坐同残衲，题轩欠此君。邻园闲倚杖，溪水自成文。怀旧悬灭壤，飞吟破海云。寒阳辉几榻，鹤唳已能分。湖上墓旁屋，传闻修水筒。寻幽一筇雨，吹梦万山风。收取英灵去，销磨醉醒中。放梅楼阁晓，应变北枝红。
庸庵尚书寄赠见怀二律依韵和酬·其一
作者：陈三立
朝代：清
体裁：五言律诗

敷坐同残衲，题轩欠此君。邻园閒倚杖，溪水自成文。怀旧悬天壤，飞吟破海云。寒阳辉几榻，鹤泪已能分。
庸庵尚书寄赠见怀二律依韵和酬·其一
作者：陈三立
朝代：清

敷坐同残衲，题轩欠此君。邻园闲倚杖，溪水自成文。怀旧悬灭壤，飞吟破海云。寒阳辉几榻，鹤唳已能分。
庸庵尚书寄赠见怀二律依韵和酬·其二
作者：陈三立
朝代：清

湖上墓旁屋，传闻修水筒。寻幽一筇雨，吹梦万山风。收取英灵去，销磨醉醒中。放梅楼阁晓，应变北枝红。
庸庵尚书寄赠见怀二律依韵和酬·其二
作者：陈三立
朝代：清
体裁：五言律诗

湖上墓旁屋，传闻修水筒。寻幽一筇雨，吹梦万山风。收取英灵去，销磨醉醒中。放梅楼阁晓，应恋北枝红。
庸庵尚书寄赠见怀二律依韵和酬五月十日同人补祝庸庵同年生日于酒楼次和其即席叠韵之作·其一
作者：陈三立
朝代：清
体裁：五言律诗

劫运翔群盗，戈船压万邦。隐同辽海管，韵胜鹿门庞。健骨抛藤杖，吟肠漱雪泷。佳期传鼓吹，分醉买红缸。
庸庵尚书至自沪三月八日携犹子子式命汽车招闲止与余同游临安玲珑山尚书有诗余亦继作
作者：陈三立
朝代：清

客久看遍门前山，兀倚湖光壁挂杖。花时台馆颇照眼，亦依蜂蝶媚寻丈。尚书禊约竟临存，张饮联吟付双桨。发兴携为玲珑游，魂迎草树初旭朗。飞车刹那百里外，谈古都杂雷霆响。临安山势万龙鸾，偏矗一峰如侧掌。折旋危堑苍霭垂，叠缘梯级出瓮盎。披襟呼吸元气中，鸟声不到吞魍魉。磨崖题刻宋逮明，苏留打字尤倔强。绝顶旁得三休亭，坡谷佛印馀石像。偃蹇从呼学士松，下接烟岚浮泱漭。坡公别摹笠屐图，厕以杨琳眉映嗓。千载争存好事人，祈盖把茅庇灵爽。入憩僧堂饱蔬笋，辟谷少年解供养。空阶红湿牡丹肥，层架碧侵苔藓长。抔土导寻琴操墓，幻景幽情一摩荡。归径依稀衙鼓传，卧治专城泣吾党。隔岁联登天目巅，重过侠骨闭黄壤。肺腑哀乐通造化，终契裹粮适莽苍。鸦点摇空落照迷，掉首犹缠天际想。
庸庵尚书至自沪三月八日携犹子子式命汽车招闲止与余同游临安玲珑山尚书有诗余亦继作
作者：陈三立
朝代：清
体裁：古风

客久看遍门前山，兀倚湖光壁挂杖。花时台馆颇照眼，亦依蜂蝶媚寻丈。尚书禊约竟临存，张饮联吟付双桨。发兴携为玲珑游，魂迎草树初旭朗。飞车刹那百里外，谈舌都杂雷霆响。临安山势万龙鸾，偏矗一峰如侧掌。折旋危堑苍霭垂，迭缘梯级出瓮盎。披襟呼吸元气中，鸟声不到屯魍魉。磨崖题刻宋逮明，苏留大字尤倔强。绝顶旁得三休亭，坡谷佛印馀石像。偃蹇从呼学士松，下接烟岚浮泱漭。坡公别摹笠屐图，厕以杨琳眉映颡。千载争存好事人，祈盖把茅庇灵爽。入憩僧堂饱蔬笋，辟谷少年解供养。空阶红湿牡丹肥，层架碧侵苔藓长。抔土导寻琴操墓，幻景幽情一摩荡。归径依稀衙鼓传，卧治专城泣吾党。隔岁联登天目巅，重过侠骨闭黄壤。肺腑哀乐通造化，终契裹粮适莽苍。鸦点摇空落照迷，掉首犹缠天际想。
庸庵用游半淞园韵见怀次答
作者：陈三立
朝代：清

闲踪问园馆，晴色满江郊。织浪回廊侧，楼烟秃柳梢。杖寻晞发石，亭欠盖头茅。清景摹乘兴，含毫浴砚坳。落魂风月坐，耆旧夜围瓯。灯火摇深念，帘栊锁断愁。叠吟坚壁垒，老味殉林邱。湖海同听雁，声声博掉头。
庸庵用游半淞园韵见怀次答·其一
作者：陈三立
朝代：清
体裁：五言律诗

閒踪问园馆，晴色满江郊。织浪回廊侧，栖烟秃柳梢。杖寻晞发石，亭欠盖头茅。清景摹乘兴，含毫浴砚坳。
庸庵用游半淞园韵见怀次答·其一
作者：陈三立
朝代：清

闲踪问园馆，晴色满江郊。织浪回廊侧，楼烟秃柳梢。杖寻晞发石，亭欠盖头茅。清景摹乘兴，含毫浴砚坳。
庸庵用游半淞园韵见怀次答·其二
作者：陈三立
朝代：清
体裁：五言律诗

落魂风月坐，耆旧夜围瓯。灯火摇深念，帘栊锁断愁。叠吟坚壁垒，老味殉林邱。湖海同听雁，声声博掉头。
廉庄夕照亭
作者：陈三立
朝代：清
体裁：七言绝句

水上楼台列画屏，绳床凉割万山青。卜居夫妇乘槎去，看织蛛丝夕照亭。
建昌兵备道蔡伯浩重来白下感时抚事题以贻之
作者：陈三立
朝代：清
体裁：七言律诗

补官号作蛮夷长，玩世仍为江海行。白尽须髯偿笑骂，依然肝胆见生平。滔天祸水谁能遏，绕梦冰山各自倾。豪气未除沈痛久，祗馀对酒百无成。
建昌道杂诗四首·其一
作者：陈三立
朝代：清
体裁：古风

青林飘雨岚烟湿，浩荡村原梦相及。草莽莽兮花冥冥，天地风光洒然入。桥头大柳摇春声，万叶千枝愁接城。客怀颠倒那复数，更堪下县闻啼莺。
建昌道杂诗四首·其三
作者：陈三立
朝代：清
体裁：古风

牙旗落日锤大鼓，津吏捉船船系浦。自言釐税不关渠，暴遮强挽算无数。哽咽未了邻篷颠，市儿持杖横索钱。呜呼道路日扰扰，旋步沙头支醉眠。
建昌道杂诗四首·其二
作者：陈三立
朝代：清
体裁：古风

高花扶扶天入风，细株亦作烂漫红。八方万里动春色，道旁孤剑谁与同。蓬庐小妇色灰土，絺衣瑟缩不掩乳。持数青钱为缝取，吞声向壁泪如雨。
建昌道杂诗四首·其四
作者：陈三立
朝代：清
体裁：古风

吾生濩落在羁旅。一官非出亦非处。世上功名跨瀛海，昏镫四壁还照汝。煮鱼取酒意有馀，不知儒墨与专诸。梦中匡山为谁好，闻鸡失却青松道。
廿九日赏雪被酒午彝过访值醉卧遂去登下关酒楼叠韵谢之
作者：陈三立
朝代：清
体裁：古风

夜雪一尺瓦鳞掩，园枝槎枒列戈剑。石堂呼酒狎玉龙，榾柮焰腾烟液闪。天公恣意戏仕女，还尔江山金粉染。浇胸磊块倒床榻，复帐鼾呼出深堑。佳人到门隔关白，掉头去觅临江店。嗟余无德效袁生，曲肱醉乡聊自僭。微憾涛浪挟琼瑶，眼送楼船一人欠。痴儿片念际天地，看取佣保强针砭。料过战地三宿崖，狐鼠遮藏蝙蝠赡。噤吟又负瞻园杯，坐拨梅酥满匙酽。
开岁三日步循涧水晴望
作者：陈三立
朝代：清
体裁：七言律诗

茫茫雪窟染新晴，曳杖门前踯躅行。日气射泉含石暖，风光媚筱觉春生。断云脱岫骑鸦背，宿草污泥展鹿程。摘叶立桥随妇孺，一时天物满余情。
开岁二日地震后晨起楼望
作者：陈三立
朝代：清
体裁：七言律诗

梦醒屋壁响轰豗，床替浮槎骇浪摧。方郁杞忧天折柱，竟危禹域地擎雷。横楼旋改风云色，啼郭微传鹅鹳哀。儒学纷纭劳志怪，祇依钟籁领深杯。
开岁五日重游哈同园看梅
作者：陈三立
朝代：清
体裁：五言律诗

园梅三百颗，花发十馀株。转瞬春争吐，莹肌气已苏。温风邀翡翠，晚照腻衣襦。独看无人径，朱栏坐捋须。
开岁五日集瞻园观画依韵答樊山
作者：陈三立
朝代：清
体裁：古风

老眼乱晴云，飞影护园夜。梅花添放翁，恍倚千峰榭。悬蛛屋东西，栖乌窠上下。取暖灯火窗，礼数宽见赦。群贤擅品藻，谈艺江河泻。始发长安簏，默记连城价。图耀金明池，争嗜秦人炙。元儒守古法，质密晋唐借。王恽及钱蒋，好手敢指罅。石谷十七牛，百态影田舍。仇女貌杨妃，狡狯拟灶跨。此事各天授，恨未解学画。辉辉尚书案，累幅正匹亚。赌赛角雌雄，羊酒两报谢。吾剥惜砚材，烧痕不须讶。熙甫勤文字，荒江足讥骂。至今五百年，坛坫推偏霸。流传一片石，馀沈几图华。称心贡所感，尔我无虞诈。华烛坐氤氲，噤吟举杯罢。
开岁四日黄秋岳自沪至雪中登六和塔归过我即别戏赠并题新诗卷得二绝
作者：陈三立
朝代：清

白傅堤头峰岫微，过楼雁影与依依。十年盼到寻诗脚，只跨浮屠看雪飞。骚肠溢沥向残微，龙笋传声有扰依。收拾精灵出灯底，旁嗔冤魄挟之飞。
开岁四日黄秋岳自沪至雪中登六和塔归过我即别戏赠并题新诗卷得二绝·其一
作者：陈三立
朝代：清

白傅堤头峰岫微，过楼雁影与依依。十年盼到寻诗脚，只跨浮屠看雪飞。
开岁四日黄秋岳自沪至雪中登六和塔归过我即别戏赠并题新诗卷得二绝·其一
作者：陈三立
朝代：清
体裁：七言绝句

白傅堤头峰岫微，过楼雁影与依依。十年盼到寻诗脚，祇跨浮屠看雪飞。
开岁四日黄秋岳自沪至雪中登六和塔归过我即别戏赠并题新诗卷得二绝·其二
作者：陈三立
朝代：清

骚肠溢沥向残微，龙笋传声有扰依。收拾精灵出灯底，旁嗔冤魄挟之飞。
开岁四日黄秋岳自沪至雪中登六和塔归过我即别戏赠并题新诗卷得二绝·其二
作者：陈三立
朝代：清
体裁：七言绝句

骚肠溢沥向残微，龙笋传声有据依。收拾精灵出灯底，旁嗔冤魄挟之飞。
开岁逾七日与次申对门居各杜门不相往还戏为一绝
作者：陈三立
朝代：清
体裁：七言绝句

车鸡马狗属何谁，爆竹声中食蛤蜊。咫尺门前有江海，分调淳酪听弹棋。
张其淦明代千遗民诗咏初编题词
作者：陈三立
朝代：清
体裁：古风

生今踵沦胥，维教怀旧俗。百千古衣冠，缠梦影空谷。大义绵遗恨，茫茫采芝曲。凭将表微心，赍上西台哭。
张园
作者：陈三立
朝代：清
体裁：五言律诗

灯火恼人意，挥车丛薄间。张园终自好，万态复相还。草树萦香吹，星河见酒颜。循廊同阅世，飞蝶对閒閒。
张园坐雨
作者：陈三立
朝代：清
体裁：七言绝句

雨叶烟枝乌鹊猜，自移茗碗看楼台。醉人游女今争席，可费三年食豕来。
张园晚坐同达泉实甫
作者：陈三立
朝代：清
体裁：七言律诗

羁栖郁郁负芳辰，邀踏园林二客亲。换世仍留卖符地，独醒谁记倚栏人。衣香浮动晴烟合，柳气氤氲晚径春。茗坐搅怀成掌故，育长好影灭车尘。
张园茗坐同雪澄病山
作者：陈三立
朝代：清
体裁：古风

醉饱骋游车，依园数零客。衰柳落佳气，卧苔留惨碧。换尽眼中人，还来对倦翮。抚茗老吾曹，一粲谁争席。
张大千三十自画像题词
作者：陈三立
朝代：清
体裁：七言绝句

挺立孤撑两写真，劫灰尽处对嶙峋。浮天松气吹魂梦，认是峨眉顶上人。
张安国师挽词
作者：陈三立
朝代：清
体裁：古风

儒臣表谏垣，立朝有正色。试外翔炎徼，风培垂天翼。辗转拥节旄，泱漭控南极。为治本清静，雄图蟠寸臆。耻翘赫赫功，身教化贪墨。俭素寖移风，四海归耆德。运会兆崩解，矢竭弥缝力。及老镇江介，祸延几不国。尽瘁支艰危，萦寐弭反侧。孤立坐陷败，救亡更何术。观变沽上床，蹉跎曜灵匿。魂恋衔木禽，眼穿挥戈日。一瞑缠万恨，骑箕诉讨贼。夙昔亲典型，气肃语质直。长耳垂霜髯，改世成追忆。鸮音摇馀喘，未忍讯眠食。私疚负恩旧，哀接海云黑。孰采防微疏，增重阐幽笔。
张岘堂来宿峥庐晨兴相与眺墓后诸山
作者：陈三立
朝代：清
体裁：古风

穷乡车马绝，旷然无匹俦。张侯京国旧，休沐远相投。秉烛照微雨，竹色四壁幽。同饱脱粟饭，园蔬比珍馐。重寻逾十载，下榻今白头。及为先公客，婆娑倚岑楼。人亡国亦瘁，对语交涕流。梦破旭日丽，过冢穿松楸。雊雉起前导，一径鸣蜩愁。错互越阡陌，田水光如油。草花飏紫气，烂漫百里浮。傍市上山脚，众壑蟠龙虬。蔽霄奋鳞鬣，首尾不可求。云物暧吹嘘，汝我悬赘瘤。归步减喘汗，但听呼春鸠。
张惠衣乞题北堂夜课图张为峡石镇人·其一
作者：陈三立
朝代：清
体裁：七言绝句

峡石林峦涌屋隅，慈乌引子夜相呼。依依收入孤儿梦，追写秋堂授课图。
张惠衣乞题北堂夜课图张为峡石镇人·其二
作者：陈三立
朝代：清
体裁：七言绝句

缝刺劬劳白发新，灯旁厌案起骚人。祇今教孝淆邪说，看取家规护五伦。
张韬塿竹居图
作者：陈三立
朝代：清
体裁：古风

冶山枕江城，挂眼一培塿。其下极奥邃，竹居在人口。好事誇龙盘，狂走遗林薮。曩岁暑未残，寻幽偕二叟。把茗憩回廊，凉飙閒户牖。滑磴错高下，清阴翳前后。肃肃千竿影，卧地散械杻。池光荡衣裾，晴吹荷气厚。一叟擅草檄，边事摅八九。一叟六艺学，儒墨互释剖。坐语忘饥劬，留连午终酉。至今恋胜游，犹自数耆耇。弹指变歌哭，熢燧接南斗。主人弃不归，谁与问井臼。海水掀孱魂，天日鉴皓首。平生耽道真，迥绝那受垢。梦中劝深杯，世外觅敝帚。对图森琅玕，息壤仍落手。
彊村校词图为沤尹题·其一
作者：陈三立
朝代：清
体裁：七言绝句

眼枯倚杖莽扬尘，嬴蹶刘颠老此身。指正九天遗一世，作痴谁泣校词人。
彊村校词图为沤尹题·其二
作者：陈三立
朝代：清
体裁：七言绝句

翻翻蠹迹辨牛毛，独献灵襟万象高。坐满鬼神相视笑，莫教图我读离骚。
归宗寺夜宿待月上
作者：陈三立
朝代：清
体裁：古风

名山造清严，法场礼崇广。连木翼云齐，奇岫弸霄朗。结构排青冥，依栖抚莱莽。下方接鸡犬，垂座卫龙象。峨峨金轮峰，大月吐其上。天人涵虚澄，山河浮滉瀁。屡劫升万灵，四界沈一想。苕苕物我遗，亹亹德心长。微吹生无倪，圆尘妙相奖。吾党何言说，弥天寂钟响。
归途遇风雨至龙望市候渡
作者：陈三立
朝代：清
体裁：古风

看山未许携山去，但向山头觅归路。云外钟声逐断鸿，犹记林泉旧游处。芳芜一径陂陀远，霞光作丝白日晚。细柳幽花娇向人，牛背平看牧童饭。秋风吹雨不吹晴，荒郊雨急行人惊。拂衣岚雾苍崖隔，张盖烟霄翠霭横。两生骁捷选相及，跣足泥涂短襦湿。十里率劳黄叶飞，咫尺江亭见颜色。亭畔胡姬恰妙年，殷勤劝酒不论钱。客匆匆忽渡江水，山光人意共如烟。
徐先生宗亮萧先生穆偕过寓庐作
作者：陈三立
朝代：清
体裁：七言律诗

桐城二老古须眉，安步扶鸠任所之。漫就我谈排闼入，更无人解过江谁。天云闲澹明残唾，文字声香散古悲。世乱为儒贱尘土，眼高四海命如丝。
徐园
作者：陈三立
朝代：清
体裁：五言律诗

改岁寻园馆，森眸石拄腮。晴枯层磴藓，香闭列盆梅。过雁空天数，何人独醒来。幽情从拨茗，祇许夕阳陪。
徐园晚眺
作者：陈三立
朝代：清
体裁：七言律诗

幽幽野屋冷秋光，乌鹊翻枝犬卧廊。列砌菊苗初过雨，映池桂树欲迎霜。偷閒岁月存奇服，亡命乾坤换醉乡。举国无人寻此味，独骑丑石伴斜阳。
徐园看所列素心兰杜鹃和鹤亭伯夔吷庵
作者：陈三立
朝代：清
体裁：七言律诗

车骑喧阗塞一门，花光层叠烂千盆。盟心恰称幽人佩，啼血应还望帝魂。分醉温馨酣入梦，被呼尤物寂无言。为儿所卖辞岩谷，反覆偷看有泪痕。
徐固卿统制兄弟饮集玄武湖别墅
作者：陈三立
朝代：清
体裁：古风

吾衰阙吟赏，煮饼延漏刻。茶烟飏园池，曳作春气白。发兴酬佳观，坐付一雨隔。同乘得俊人，穿淖比赴敌。城堞送寒吹，郊原验霁色。云水明楼栏，眼豁湖上宅。苇荡齧鸥波，竹林系骥枥。徐侯好兄弟，世外数辰夕。閒却功名手，卜幽诱裙屐。摘蔬佐倾醅，登盘鲤盈尺。斗句魑魅窥，商歌出金石。捉襟对舂锄，意表微有获。独念竞赛场，万灯乱履舄。寻秋从辟地，拨茗睨一掷。人生阅废兴，宝此适其适。醉起迎狞飙，唾霄有馀力。
徐悲鸿画师来游牯岭相与登鹞鹰觜下瞰洲渚作莲花形叹为奇景戏赠一诗
作者：陈三立
朝代：清
体裁：七言绝句

秘泄瀛寰亦一奇，龙钟为显古须眉。来师造化寻穷壑，散落天花写与谁。
徐悲鸿画师来游牯岭，相与登鹞鹰嘴，下瞰洲渚作莲花形，叹为奇景，戏赠一诗
作者：陈三立
朝代：清

秘泄瀛寰亦一奇，龙钟为显古须眉。来师造化寻穷壑，散落天花写与谁？
徐贯恂梅花山馆读书图
作者：陈三立
朝代：清
体裁：古风

紫琅之山俯江海，拒捍氛祲作铁铠。下有少年退结庐，梅影书声一灯在。我栖蜗角侮蛟涎，归耕恨无二顷田。何日写经鸡树侧，胡麻煮饼卧僧毡。
得叔澥安庆邮书称吴挚父京卿殁于桐城里居次前韵哭之并寄叔澥
作者：陈三立
朝代：清
体裁：七言律诗

耽吟酬句无朝暮，指点江城角两雄。那料和鸣一鸟去，直教行哭九夷同。文章后世卿云显，师友当年孔老通。活国新编犹照眼，曈昽争睹日生东。
得熊季廉海上寄书言俄约警报用前韵
作者：陈三立
朝代：清
体裁：七言律诗

满纸如闻呜咽辞，看看无语坐衔悲。黄云大海初来梦，白月高天自写诗。已向蒿莱成后死，拚供刀俎尚逃谁。痴儿祇有伤春泪，日洒瀛寰十二时。
得邹沅帆武昌书感赋
作者：陈三立
朝代：清
体裁：古风

嗟君横舍冷如水，寄食看人行老矣。乃敢张目论世事，弄笔渍泪洒此纸。洞庭东流江拍天，鳣鲔昼徙蛟龙渊。螳螂黄雀皆眼前，李代桃僵亦可怜。
得长沙友人书答所感
作者：陈三立
朝代：清
体裁：七言绝句

名留倾国与倾城，奇服安车视重轻。已费三年哀此老，向誇泉水在山清。
微晴步寻寿丞新宅
作者：陈三立
朝代：清
体裁：七言律诗

闭置谁窥卧雪心，微晴跃杖起重寻。蒙笼恋壑片岚曙，寂历存枝孤鹊吟。齧石涧泉流活活，依松廊馆影沈沈。桥西更爱烟霞窟，浴梦苍围冷吹深。
微雨
作者：陈三立
朝代：清
体裁：古风

寒空飏微雨，云气一楼接。墙根数株翠，萧萧杂黄叶。长阴禁呼吸，乱愁自重叠。望眼日夕非，博取酒晕颊。
微雨中抵墓所
作者：陈三立
朝代：清
体裁：七言律诗

将携五噫荡风烟，越陌披榛大冢前。石气乍寒为抱影，松枝不剪已经年。云旗弓剑重重恨，猿鹤沙虫稍稍传。微雨独来摩泪眼，千山染血待啼鹃。
忆去岁避兵沪上常聚为诗钟之戏次韵寄倦知同年
作者：陈三立
朝代：清

亡命叠为文酒会，飞笺截句列长筵。坐乾涕泪娱酣战，归狎烟波又换年。湖海相望聊示疾，梦魂不灭与攀天。飘山坠叶穿疮雁，星底谁窥访衲船。
忆去岁避兵沪上常聚为诗钟之戏次韵寄倦知同年
作者：陈三立
朝代：清
体裁：七言律诗

亡命迭为文酒会，飞笺截句列长筵。坐乾涕泪娱酣战，归狎烟波又换年。湖海相望聊示疾，梦魂不灭与攀天。飘山坠叶穿疮雁，星底谁窥访衲船。
恪士招集小舫溯流至西方寺侧纵眺客为濮青士仇绳之两诗叟赵仲韬观察及余凡四人
作者：陈三立
朝代：清
体裁：古风

利涉桥头黄蔑舫，雨细云昏迷所向。窥窗踞坐一秃翁，篷底捉袂忘揖让。坟索撑肠奋谈舌，主客续至逾神王。当筵鼎俎供行厨，脔牛炙鸭佐醇酿。我病止饮但快嚼，尽扫数器各引吭。饭罢腰脚苦拘孪，移棹歌呼就遐旷。楼台弄影帘幕垂，溪风漠漠断弦唱。沙岸柳行相蔽亏，篱壁豆花有飘飏。鉴园濠堂是何物，门前赢得鱼大上。折穿狭港跨石梁，竞听波声投瓮盎。西方寺插丛冢堆，眺览荒忽穷诸妄。披襟脱帽走且僵，谈诗说鬼兴无妨。回看鸥鸟带城陴，巧挟岩峦作帷帐。祇怜阴虫满四野，苍翠泼眼暝烟涨。寻常裙屐惯招携，老辈绝倒兹游创。异时指取山水窟，摹记二一恐难状。
恪士招饮淮舫作
作者：陈三立
朝代：清
体裁：古风

累月痁作加暴下，裹足户闼形尪羸。园花三四互开落，不复探首捩眼窥。涉秋散剂获苏展，始扶僮稚寻蔬篱。玩月听虫颇连夕，藤榻露下馀酸嘶。何来嘉宾杂新旧，照耀亭馆围倾卮。高睨大谈极幻怪，肝膈放赦魂熙怡。明日恪士酌水次，力疾就语忘癃疲。市廛岸步缺一角，山色了了清气肥。画船灯火仍闹乱，打桨转柁浮沟池。登降妖鬟窜狐兔，窥瞰保媪来魈魑。眼前一水鬨狎少，醉掷身手从湘累。酒酣据坐歌管罢，侧耳朝士哀京师。逐鹿卫虎改气象，磔鼠齰犬滋危疑。祈天牖启数大事，坐听百尔汹汹为。况竞存亡假党类，梯缘排陷鸣其私。昆冈之火钜海浸，安知死所将尤谁。嗫嚅闺房儿女语，翻资中外观易棋。皋夔共鲧孰指目，载入尧典何淋漓。乾端坤倪呈露久，旁及诡琐酡颜垂。客稍引去余亦倦，归阖阁门陈佹诗。
恪士新居茅亭
作者：陈三立
朝代：清
体裁：七言律诗

苇柳冥冥溪上亭，来看云气白还青。弦歌不到鸣蝉处，酒舫时随倦鸟停。托世衣冠孤注尽，流天钟磬万山醒。卜邻换得渔竿手，分我墙头数点萤。
恪士病愈自沪至二首·其一
作者：陈三立
朝代：清
体裁：七言绝句

相见都为复活人，亭亭皮骨杂埃尘。兴来照影青溪上，添一渔竿钓锦鳞。
恪士病愈自沪至二首·其二
作者：陈三立
朝代：清
体裁：七言绝句

徐翁竟返海棠巢，重抚篁丛拂柳梢。恋旧栖乌如告语，养生亭有盖头茅。
息存翁宅消寒第二集庸庵有诗次其韵
作者：陈三立
朝代：清
体裁：七言律诗

养疴闭置如新妇，会踵耆英始一寻。列坐分依檐日暖，联吟荡入阵云深。仰瞻弄笔飞仙迹，已负潭戈烈士心。饭有家风娱老秃，鼎彝气袭籁沈沈。
息存翁见示倦知庐宴集诗次其韵
作者：陈三立
朝代：清
体裁：七言律诗

块独谁窥怪变胸，海风不散燧烟浓。疑年久作沟中断，辟地翻当天下冲。齿舌羡能咀大胾，蒿蓬幸获倚长松。是翁钁铄申章句，起我閒居万事慵。
悼亡诗
作者：陈三立
朝代：清
体裁：古风

时淹怨已沈，岁改哀仍长。人生眷绸缪，哀怨自相将。忆昔与子偕，悠悠酉之阳。其时春雪满，崎岖以前行。穹林故参天，重峦带回冈。丈人守岩州，夙昔垂令名。仓黄走迎我，忻昌结中情。佳期日维吉，牛女正相望。鼓吹沸衙阁，宾从罗壶觞。雁奠礼已谐，鸳栖誓无忘。良愧射屏选，颇宜齐案庄。蔼蔼兰房中，依依绮闼旁。昏星连晓漏，言笑随风飏。莺花四月和，窈窕理归艭。牵愁辞弟妹，陨泪诀高堂。宁知生别时，翻为死别场。去去日已晚，乘流压轻装。惊飙豗绝壑，激浪斗飞泷。行迷磊石高，子提我于床。相看沙水浑，一笑烘衣裳。赓吟眺乡县，揩眼淩湖湘。入门各自亲，一一承尊嫜。为妇义初起，娴仪事能详。余妹弱而娇，与子互相倾。疏窗映耳语，往往达五更。子德实柔嘉，良以答平生。无何子出腹，随官在边城。家人大欢喜，庆者填门墙。时子遘疾厉，汤药日屏营。萧条岁运乖，哀乐为亏盈。子独抱幽忧，日夕以煎烹。思亲蜀道难，归妹祗自伤。其年正月吉，太岁次于庚。呱呱复产子，血气亦俱戕。孟秋指河洛，因依事长征。舟楫阻程期，二竖缠膏肓。徘徊淮颍滨，奄忽以沦亡。维时十月朔，空天下雨霜。北风为之鸣，群鸟俱飞翔。抚子仰天号，血泪猛交并。两儿怀抱间，辗转自摧藏。阿姑抱之去，痴立而旁皇。大儿垂五龄，仿佛知母僵。乳儿但索母，长大徒思量。长为无母儿，恨恨那可平。旷野色惨憺，寒流咽哀声。岁暮雪澌澌，迎子与子盟。生人死而安，子死犹奔忙。殡子荒城侧，大河浩前横。晨昏走视子，涕泪盈眸眶。虚帷挂蛛网，缅邈生空精。嗟子我良匹，十载自相双。婉恋托忠诚，阙遗多所匡。今子瞑不视，万世同凄凉。历步伫仪形，含悲睇巾箱。手迹犹自新，何由梦容光。玄阴袭重闺，落月悽以黄。被酒辙尽醉，颓然返空房。醉时忽复醒，百哀搅尔肠。已矣其何辞，吞声咏斯章。
惊蛰日饮集淮舫
作者：陈三立
朝代：清
体裁：古风

献春几何时，寒色犹缠裹。午弄秦淮漪，日气融一舸。微波吹组练，低岸绝埃堁。嫩碧滋柳条，细白浮梅朵。静数鱼鬐张，笑逐驴脚跛。晴云照天墟，丛雁点么么。吾侪究安适，成就嗒然坐。万岫合冥茫，蒿芦稳孤柁。灯酌出寥廓，管弦引婀娜。中流扬新声，满听初贴妥。起视星斗高，归棹箭脱笴。哀乐纷莫原，物固有所可。城堞依尊罍，江南其老我。
愔仲居杭有诗见怀依韵却寄
作者：陈三立
朝代：清
体裁：七言律诗

湖上寻山四客同，流馨丛桂夕阳中。倦游已是经时别，活国终怜造物穷。寒杂啼号缠社鼓，醉扶僮竖钓溪风。作邻居士存吟侣，两地骑驴摘小红。
愔仲居杭有诗见怀依韵却寄
作者：陈三立
朝代：清

湖上寻山四客同，流馨丛桂夕阳中。倦游已是经时别，活国终怜造物穷。寒杂啼号缠社鼓，醉扶童竖钓溪风。作邻居士存吟侣，两地骑驴摘小红。
愚园
作者：陈三立
朝代：清
体裁：五言律诗

雪了春尘动，晴园得晚过。弹词喧茗坐，鬻技记人疴。耆旧花前尽，生涯物外多。片栏围野色，云髻切鸦窠。
愚园
作者：陈三立
朝代：清
体裁：五言律诗

飞骑上晴尘，门延野色新。听乌疑再世，缘蚁俯游人。老翠垂枝暗，疏红破蕾匀。倚楼怀抱尽，酝酿可怜春。
愚园假山石上看夕阳
作者：陈三立
朝代：清
体裁：古风

野色荡微茫，步园霁丛树。繁阴楼廊满，高霄鸿雁度。茗几倚仕女，细语隔香雾。苍然苔气生，窈洞历墟墓。缘磴憩石顶，孤蹲迷四顾。远影海云叠，残呼枝翮暮。萧萧动车骑，寒阳澹原路。摇我万古愁，眼乱向谁诉。
感和易五顺鼎淩霄阁雪望之作
作者：陈三立
朝代：清
体裁：七言律诗

千峰明灭挂云齐，一雪真成万古迷。仙侣独寻飞阁上，乡愁初接大江西。龙蛇岩壑衔杯近，雁鹜郊原拂袂低。攀取寒梅天地外，尸居吾欲叩重黎。
感日本乃木大将躯殉天皇口占一绝
作者：陈三立
朝代：清
体裁：七言绝句

三良继殉彼何人，盖海英风事绝伦。漫倚卮言齐物论，槐根蝼蚁判君臣。
感春五首·其一
作者：陈三立
朝代：清
体裁：古风

蛰居环四维，桡桃袭春气。帷榻瞥幽幽，万象狡焉肆。好鸟低昂鸣，秃条引柔翠。暄寒坼穹极，謷哉造化意。龌龊不訾躯，皮骨此焉置。驾鳌眩地坼，煮龙骇海沸。丁子鸡三足，何者为吾类。一纵无翼飞，点滴牛山泪。十日射九垓，震荡以失次。反钥塞其扃，拘拘觊文字。得丧炉捶间，嗟尔挈瓶智。
感春五首·其三
作者：陈三立
朝代：清
体裁：古风

国民如散沙，披离数千岁。近儒合群说，晓晓强置喙。日责爱国心，反唇笑以鼻。疴痒本非我，我爱焉所寄。生今探道本，亦可决向避。天地有与立，绸缪非细事。吾尤痛民德，繁然滋朋伪。东掖踬于西，宁独窒厥智。环球悬宗教，始赖缮万类。厮养炀灶间，上帝临无贰。俗化得基础，然后图明备。嗟我号传孔，梓潼杂儿戏。回释既浮剽，耶和益相怼。向见龙川翁，组织别树帜。谬欲昌其说，用广师儒治。惜哉畏弹射，又倚厌世义。徒党散四方，杳茫竟谁嗣。
感春五首·其二
作者：陈三立
朝代：清
体裁：古风

杂置王霸书，其言综治乱。慷慨一时画，指列亦璀璨。世运疾雷风，幻转无数算。冥冥千岁事，孰敢恣臆断。况当所遭值，文野互持半。垂示不过物，道若就羁绊。又若行执烛，迎距光影判。倍谲势使然，安能久把玩。巍巍孔尼圣，人类信弗叛。劫为万世师，名实反乖谩。起孔在今兹，旧说且点窜。摭彼体合论，差协时中赞。吾欲衷百家，一以公例贯。与之无町畦，万派益输灌。
感春五首·其五
作者：陈三立
朝代：清
体裁：古风

自我失怙恃，洒血六载间。仲冬妹又逝，雪风惊我颜。昔妹临哭母，羸疾见眉端。后屡警祸变，冤悲结汝肝。卒卒岁纪流，茫茫川路艰。天乎使负汝，魂梦抚汝棺。回念我之穷，裹粮遗我餐。四海老倔强，微怜汝所完。大男羁东溟，犹祝汝平安。报书衔龙蛇，烽燧照海山。世难日迫蹙，而我了不干。祗有春鸿南，孤恨从飞翻。
感春五首·其四
作者：陈三立
朝代：清
体裁：古风

咄嗟渤海战，楼樯涌山岳。长鲸掉巨蛟，咋死落牙角。腾挟三岛锐，其势疾飞雹。立国何小大，呼吸见强弱。稍震邦人魂，酣梦徐徐觉。方今鏖群雄，万钧操牡钥。之死而之生，妙巧讵苟托。醉饱视息地，一吷飙扫箨。奋起刀俎间，大勇藏民瘼。兹事动鬼神，跃与泪血薄。一士沧瀛归，苍黄发装橐。携取太和魂，佐以万金药。日举国皆兵，日无人不学。
感题海上歌者素秋所画兰·其一
作者：陈三立
朝代：清
体裁：七言绝句

叶叶花花颠倒看，残阳四壁澹生寒。仙人楼观香吹断，却忆含毫涴玉盘。
感题海上歌者素秋所画兰·其二
作者：陈三立
朝代：清
体裁：七言绝句

自扶纤恨作春痕，背烛当窗若有恩。此夜空知凉雁路，五云煇灭海浑浑。
慈航寺是去岁梁节庵黄仲方易由甫及予同宿处·其一
作者：陈三立
朝代：清
体裁：七言绝句

曾记松枝映日红，绳床负壁隔天风。痴儿祇解归藏易，看向头皮捉一虫。
慈航寺是去岁梁节庵黄仲方易由甫及予同宿处·其一
作者：陈三立
朝代：清
体裁：七言绝句

曾记松枝映日红，绳床负壁隔天风。痴儿祗解归藏易，看向头皮捉一虫。
慈航寺是去岁梁节庵黄仲方易由甫及予同宿处·其二
作者：陈三立
朝代：清
体裁：七言绝句

黄生娇逸梁髯惫，各以鼾声助瀑声。梦醒蚊雷挥汗处，依稀今有佛灯明。
戊午元旦放晴楼望作
作者：陈三立
朝代：清
体裁：七言律诗

草根微雪蚀无痕，满我楼栏血色暾。佳气浮山依故国，幽忧改岁入孤尊。霄黏鹅雁移眸断，尘隔豺狼齧骨喧。一事竖儒非错料，看云卧石谢公墩。
戊申人日龙研仙胡子靖见过园亭小饮
作者：陈三立
朝代：清
体裁：古风

七圣迷具茨，佛亦疲津梁。咄尔倒置民，过前一蚊䖟。谬奋蟷螂臂，日与车辙当。群儿噪绕之，耕夫笑其旁。收身泥涂间，曰窥无尽藏。开岁得人日，园柳未夷伤。岸蔼暄风生，鹂鹊下成行。君子既觏止，飏拂草露光。春荑焕初服，飞跃熙天阳。弄影怆故步，各自拾豪芒。森具腹中事，捧验捭阖场。尔痴乃过我，澹澹对空觞。
戊辰元旦口号·其一
作者：陈三立
朝代：清
体裁：七言绝句

一夜颠风卷雨丝，晨熹初白出墙枝。鹊声忘却催人老，贪隔兵尘跃众雏。
戊辰元旦口号·其三
作者：陈三立
朝代：清
体裁：七言绝句

客传盗袭鹿皮翁，馈岁馀储一笑空。满意锦囊投句在，看看衔袖射东风。
戊辰元旦口号·其二
作者：陈三立
朝代：清
体裁：七言绝句

霄宇阴阴雪意催，蛟鱼戏海雁成堆。老夫止酒传人世，与洗乾坤劝一杯。
戊辰八月梅泉招同彊村病山伯夔公渚放舟至吴淞观海
作者：陈三立
朝代：清
体裁：七言律诗

局蹐空悬一往心，无山选胜废登临。得飘咳唾浮秋水，对压波涛倚茗斟。片月埋痕云叠叠，远帆敛暝海淫淫。流人万恨凭湔洗，潮打楼船恨益深。
戏咏墙根芍药
作者：陈三立
朝代：清
体裁：七言绝句

一株秾艳土墙根，棘刺芦丛漏晕痕。笑费儒人閒指点，化为胡蝶伴黄昏。
戏某客
作者：陈三立
朝代：清
体裁：七言绝句

朱门历抵剩穷愁，学宦谈兵百不售。衢路杀人今有例，好从地下觅封侯。
戏柬小鲁
作者：陈三立
朝代：清
体裁：七言律诗

所不能如剩此髯，忧天谈道睨时贤。芋魁作饭厨无肉，草履寻山杖挂钱。扪腹诗书藏万怪，吹毛訾议到孤毡。还防赁庑窥篱客，锤破家居自放颠。
戏次前韵示季祠
作者：陈三立
朝代：清
体裁：七言律诗

年少贾生何谩诞，垂涎万物以为铜。即今橐籥病元气，虚对游丝转相风。虮虱处裈偷自活，鲲鹏振海与无穷。想公破睡骆驼坐，时睨长虹贯酒红。
戏贻实甫
作者：陈三立
朝代：清
体裁：古风

鼎也无官复无食，往还踯躅见颜色。口熟栖霞不肯游，眼饱秦淮聊自得。白日按剑忽掉头，去钓巨鱼罾蛟虬。海水即今污腥血，为扫匡庐万壑秋。
戏赠夏彝恂观察
作者：陈三立
朝代：清
体裁：七言律诗

雍容车骑散辕门，来自明妃生长村。鬓发欺人一官在，兵戈觅汝大江喧。九流坐阅怀中物，万命谁为釜底魂。维斗罗胸稽纬候，成都卜肆恐虚存。
戏赠程蛰庵
作者：陈三立
朝代：清
体裁：七言律诗

儒吏觥觥程蛰庵，家四立壁了无惭。译编殆已诵八九，密友自称才二三。枵腹趋衙得怪事，沥血向世成迂谈。草玄扬云亦落拓，先五百年君桓谭。
扆虹园
作者：陈三立
朝代：清
体裁：五言律诗

小园两桃树，也发可怜红。石窟延蛇蚓，池楼划雨风。孤游还自圣，群噪已摇空。步屧搓腰腹，寻诗一秃翁。
扫叶楼会饯芗垣藩使二兄解官去江南·其一
作者：陈三立
朝代：清
体裁：七言律诗

盘拿磴道翠岚空，飘袂凉回万木风。觞咏流连动高阁，江山依旧拥群公。蔽亏晴雨都成幻，俯仰襟情了不同。要识安危系忧乐，阑干凭记夕阳红。
扫叶楼会饯芗垣藩使二兄解官去江南·其二
作者：陈三立
朝代：清
体裁：七言律诗

使君于我忘年友，回首功名杯酒间。正有江湖共饥渴，却烦父老苦追攀。亘天虹气那可扫，挂树蝉声相与閒。探壑看云留一笑，行吟余亦鬓毛斑。
扫叶楼近为住持惺悟上人重建嘉其有唐僧澄观之风题句寄怀
作者：陈三立
朝代：清
体裁：五言律诗

卧庐忘旦暮，劳汝送钟声。已自娱晴雨，安从了死生。换年喧壮观，度世接馀情。愿杂澄观坐，衔襟二水明。
扬州方地山泽山兄弟于去冬过访濒行泽山索观近稿因赠二诗次韵答寄·其一
作者：陈三立
朝代：清
体裁：七言律诗

维扬俊物好兄弟，共我狂言亦一奇。萧瑟江关成自废，流传文字肯相知。当天日月孤鹰上，挂梦风沙万为疲。往事心头过历历，未妨梼杌有传疑。
扬州方地山泽山兄弟于去冬过访濒行泽山索观近稿因赠二诗次韵答寄·其二
作者：陈三立
朝代：清
体裁：七言律诗

古之道术今安在，钜子畴人别有科。照海光芒遥可接，在天精魄孰能呵。方看芽檗干霄汉，稍觉榛苓足啸歌。敛手江湖对鸥鹭，孤飞閒立奈愁何。
报吴董卿兴化衙斋见寄·其一
作者：陈三立
朝代：清
体裁：七言绝句

岁晚栖栖道路人，记沽挏马蹙车茵。飞鸿散落云如翅，留覆秦淮一片春。
报吴董卿兴化衙斋见寄·其二
作者：陈三立
朝代：清
体裁：七言绝句

扬州何逊饶诗兴，为报官梅发几枝。我过苏台将一语，李娟张态负当时。
抱冰宫保七十赐寿诗
作者：陈三立
朝代：清
体裁：古风

钜海水所归，峻岳瞻万方。维公体元气，海岳与颉颃。其学浑无涯，百家撷精英。夙综汉宋说，抉剔益證明。遗经究终始，姬孔绍微茫。诸史导派别，独挟治水航。文质递沿革，蕃变揽一纲。富教求本图，纪述参海邦。涵孕溢文字，龙螭交腾骧。章疏择敬舆，语言妙君房。偶然吐雄句，甫愈汗且瞠。戏作擘窠书，眉山屹相望。瑰胸罗造化，琐及一艺长。始直承明庐，哲彦翩翱翔。嘉谟预典礼，鸣凤在朝阳。争推第一流，倚赞期运昌。轺传既接出，举俗依儒宗。绪馀輶轩语，多士式法程。浸寻愈向用，遂蔚为国桢。中原界汾水，岭海表泱泱。大江絙如线，输委吴楚疆。节麾互扬历，底绩扬孤清。是时环外侮，机牙竞怒张。千纪积敝陋，势待扫以更。群言乃不揣，淆乱杂披猖。公起斟酌之，践取加维防。于世有砥柱，于国有干城。于民有衽席，于士有津梁。于古保纯粹，于今辟康庄。治鄂久尤习，江汉绕寝廊。山林启蓝缕，农战明管商。道器造俊秀，万厦叶笙簧。天下劲兵处，瑰货擅浩穰。榷算藐刘晏，矧彼孔与桑。回天数大议，冠世数大工。赫赫扶气运，历历见艰贞。移镇二十年，成就须髯苍。儿童仰司马，镇将折赞皇。中国有异人，此语遍遐荒。公亦有所短，以拙守道常。人皆攘臂趋，退审敛锐铓。又或慑诟议，挺挺躬自当。昔诵闵牛赋，引喻寄篇章。群指寓言耳，孰辨掬衷藏。隔岁襆被出，谒公十桂堂。完固熊豹姿，澄澈冰雪肠。洪山作重九，宾僚从汪洋。联吟动岩壑，高论睎陶唐。宇宙有此山，下视极慨慷。元臣系中外，遑恤忧患将。风云络绎生，叱咤杯酒旁。丹枫迎杖履，神凝天降康。心仪老益壮，卜公施未央。今秋跻七十，宠赐盛褒扬。四海走相庆，百国偕观光。万口所赞颂，于公皆秕糠。万手所披写，鸾羽拾豪芒。久辱公眄睐，辄恕野服狂。缀缉亦无似，聊以摅我忱。戟门初月辉，庶几侑称觞。
抱冰宫保武昌节府厅事悬有国初钊公统勋于公成龙郭公琇魏公环极魏公裔介鄂尔泰公字幅各一从类搜致之盛叹为仅见因检所藏汤文正诗轴寄之以副厕六公手迹媵以此诗
作者：陈三立
朝代：清
体裁：七言律诗

盖代勋贤五六公，都收墨妙桂堂东。百年绢素光芒聚，一德心期沆瀣同。退讶睢州题尚湿，曾邀吴县叹为工。助辉粉壁垂精气，长共皋夔寤寐通。
抵上海别儿游学柏灵还诵樊山布政午彝翰林见忆之作次韵奉酬
作者：陈三立
朝代：清
体裁：古风

海七万里波千层，孤游有如打包僧。惘惘遣儿歇浦上，探骊画虎吁难凭。分剖九流极怪变，参法奚异上下乘。后生根器养蛰伏，时至傥作摩霄鹰。云昏雨暗一舸杳，侧足伫望魂轩腾。送者伶俜自厓返，莫问鲸鳄高邱陵。通都颇喜盛谈士，飞钳捭阖各有能。写忧偃蹇共车马，指点绮户垂朱藤。歌楼灯火静愈好，驼坐恍惚狐听冰。酒围琵琶隐窈窕，人生一博微笑应。祇恐话旧到鬼录，欢咍隔世情可胜。十日影事绘海角，归軿啖饼馀红绫。预知醉翁挟客待，蟹已卧瓮鱼跳罾。况惊新咏互映发，出语暖我絮与缯。疾书报酬倒胸臆，狡狯收尽寒窗灯。
抵九江铁路局湖海楼·其一
作者：陈三立
朝代：清
体裁：七言绝句

庐峰远影插湖台，梦寐重教举酒杯。莫问濠梁鱼乐否，已成华表鹤归来。
抵九江铁路局湖海楼·其二
作者：陈三立
朝代：清
体裁：七言绝句

趸尾横斜映手题，俊人今亦避金鎞。负山缩地都痴绝，争及城坊看斗鸡。
抵九江雨访壶天遁叟值实甫于次日赴右江道任话别还宿江楼
作者：陈三立
朝代：清
体裁：古风

阅世成戏游，轰江警孤客。舍舟飞雨高，遂造隐沦宅。城东水木地，云气自然白。到门绕千畦，未觉钟梵隔。玉色壶天翁，履道无辙迹。翁独在世间，有涕念夙昔。文度功名手，膝上剧可惜。纵去投炎荒，万里看羽翮。还缓须臾去，婉娈映户闑。白头父子间，使我久怵惕。平生所语事，郁郁在肝膈。庭鸦不留人，杯酒坚自掷。江楼晓灯烬，波涛向空碧。
抵南昌馆夜有作用王梦湘太守秋闱联咏韵
作者：陈三立
朝代：清
体裁：七言律诗

我来祗有万鸦飞，烟冷江城雨打扉。残夜低徊计安出，旧乡临睨意多违。霜天影入鸧鹅乱，茶鼎声兼螀蚓微。自笑老怀馀一掷，醉醒丹素更谁非。
抵峥庐墙下所种桃盛开
作者：陈三立
朝代：清
体裁：七言律诗

昨看三村千树桃，献姿吐艳满林皋。仅栽隙地元无竞，尽放繁枝亦自豪。斜映竹丛红日碎，暗飞山气彩云高。游蜂误认春如海，泣倚阑干羡尔遭。
抵樊城作
作者：陈三立
朝代：清
体裁：古风

鲲鹏日图南，一举藐万里。余亦放浪人，裹粮与俱徙。仓卒踰方州，汗漫阅候鄙。襄樊形势区，山川信都美。江汉足襟带，关河映尺咫。莽苍抚中原，雄风烂千纪。龙战竞腾骧，鸿基迭张弛。兹来霜霰繁，市廛观逦迤。萧条鹿门隐，怆悢南阳士。在德固有经，凭险傥无侈。敢告英雄人，揽辔从此始。
拔可寄示晚翠轩遗墨展诵黯然缀一绝归之
作者：陈三立
朝代：清
体裁：七言绝句

杀士之朝迹已陈，凤姿曾列眼中人。此才颇系兴亡史，魂气留痕泣送春。
招客饮青溪画舫久候不至聊赋短句
作者：陈三立
朝代：清
体裁：五言律诗

钩月房栊外，酒船城堞边。鸟破绿烟夕，鱼跳红藻妍。掠槛迷鬟影，冲泥掷丐钱。众宾终负腹，独媚此山川。
拟东城高且长
作者：陈三立
朝代：清
体裁：古风

步出东郭门，凄凄即川路。川路一何长，行子那得度。悲风荡高日，旷野忽已暮。归翼辞浮云，哀蝉响陵树。缓带阡陌间，凝霜改颜素。大运不苟留，谁能阅新故。邯郸有名倡，跕纚作纤步。弹筝发商讴，弦绝有馀慕。以此放情志，万世安足顾。思君托晨风，毋为来者误。
挽严几道
作者：陈三立
朝代：清

死别犹存插海椽，救亡苦语雪灯前。埋忧分卧蛟蛇窟，移照曾开蠛蠓天。众噪飞扬成自废，后生沾被定谁贤。通人老学妨追忆，魂湿沧波万里船。
挽严几道
作者：陈三立
朝代：清
体裁：七言律诗

死别犹存插海椽，救亡苦语雪灯前。埋忧分卧蛟蛇窟，移照曾开蠛蠓天。众噪飞扬成自废，后生沾被定谁贤。通人老学方追忆，魂湿沧波万里船。
挽俞大经联
作者：陈三立
朝代：清
体裁：联

岩峦回爽气；月夜出吟魂。
挽俞夫人联
作者：陈三立
朝代：清
体裁：联

一生一死，天使残年枯涕泪；何聚何散，誓将同穴保湖山。
挽况蕙风舍人
作者：陈三立
朝代：清
体裁：七言律诗

几然劫烬铸词人，江海流离去国身。才并半塘相继尽，老馀沤尹更谁亲。卖文为活孤芳在，抱古何求万恨真。傥起陶公咏贫士，垂名成就甑生尘。
挽刘龙慧
作者：陈三立
朝代：清
体裁：七言律诗

白下逢迎方少年，高标妙悟显吟篇。会心钟呗携筇处，落手江山打桨前。与世相摧悬薄宦，为谁自媚到沈泉。焚馀丛稿天难忌，一二曾凭万口传。
挽吴彦复
作者：陈三立
朝代：清
体裁：七言律诗

为郎一疏壮当年，遽绝朝班溷市廛。意气空能问屠狗，吟篇自许诉幽蝉。已迷王谢争墩处，应喻唐虞易篢前。天壤寄痴寄孤愤，终留佳话到彭嫣。
挽周伯晋编修
作者：陈三立
朝代：清
体裁：七言律诗

世人欲杀独怜才，丧乱思君倍可哀。已作冥鸿挂矰缴，自然病骥蹶尘埃。文章光怪布天下，故事流传辨劫灰。忍听支床哭先子，尚搜遗箧过江来。
挽周玉山联
作者：陈三立
朝代：清
体裁：联

遇显投艰，持节壮犹维世变；吟传履运，盖棺隐痛俟河清。
挽左南孙
作者：陈三立
朝代：清
体裁：七言律诗

结邻湖曲笑啼同，酒圣诗豪落眼中。出管名山非俗吏，竟戕狂药问天公。陪游忍忆僧床对，娱老翻悲子舍空。剩检遗编侪作者，流传犹识故家风。
挽张之洞联
作者：陈三立
朝代：清
体裁：联

歌诵一匡，殷忧微见碎金集；云霄万古，托契馀瞻奥略楼。
挽张謇联
作者：陈三立
朝代：清
体裁：联

经野遗规，声闻赫赫人间世；负舟大力，神理绵绵墨者儒。
挽张雨珊观察
作者：陈三立
朝代：清
体裁：七言律诗

衡疑凤举难兄弟，夙枉交亲说纪群。何意风雷折荆树，天荒地变影双坟。在山泉水河流助，听雨图编海内闻。犹忆鄂楼瞠向我，吟髭醉颊坐斜曛。
挽曾忠襄公联
作者：陈三立
朝代：清
体裁：联

神武用兵，清静治民，威惠略同曹相国；华夷向风，功名盖世，从容曾揖卫将军。
挽朱彊村联
作者：陈三立
朝代：清
体裁：联

临诀悔作词人，断肠祇有方回句；抱忠遭改圃步，晞发谁招正则魂。
挽朱蓉生联
作者：陈三立
朝代：清
体裁：联

哀窈窕，思贤才，放逐馀生成负国；息邪说，拒诐行，低徊薄海更何人。
挽朱鼎父山长
作者：陈三立
朝代：清
体裁：七言律诗

海内峥嵘有此贤，因缘况复见新篇。上书刘向燃藜后，注易虞翻去国年。世外凤麟何处所，南中草木共光妍。从今道散风流寂，独茹哀情向八埏。
挽李根源母观贞老人联
作者：陈三立
朝代：清
体裁：联

作则流芳，应列贤明依史例；禦穷食报，兼资文武起儿曹。
挽李筱石
作者：陈三立
朝代：清
体裁：七言律诗

故人有后数而翁，海客过门许与同。子骏自传中垒学，官奴及振右军风。当关蹀血尊孤尚，达旦抄书殉固穷。志士偏无三甲验，老怀流恨接哀鸿。
挽林开谟联·其一
作者：陈三立
朝代：清
体裁：联

改世掷勋名，揽胜飞吟，澹泊襟期完独行；馀生接师友，佐谈联酌，绸缪歌哭恋同居。
挽某同乡母联
作者：陈三立
朝代：清
体裁：联

岁月滔滔如流，忆弱冠偕文郎讲艺相资，弹指已成散云局；海疆扰扰多故，正秀才先天下而忧之日，椎心不见倚闾人。
挽某联
作者：陈三立
朝代：清
体裁：联

千秋垂懿范；五老护佳城。
挽桂伯华联
作者：陈三立
朝代：清
体裁：联

海水纳鼻孔中，生天已了寻师愿；诗卷作骨董具，结习难磨照世痕。
挽沈丹曾参议
作者：陈三立
朝代：清
体裁：七言律诗

太保祠前湖柳髡，荔蕉荐壁到公孙。神仪煇烂凤来下，骨骼鶱腾骥欲奔。饱闵军容移郡国，乍攀天阙厌笼樊。君家三世同风谊，不忍阶庭问谢元。
挽沈友卿
作者：陈三立
朝代：清
体裁：七言律诗

经世高文照海滨，生还白下偶为邻。能同茗酌参初祖，更辱诗篇问戮民。幽梦犹腾光怪气，罪言忍负孑遗身。废园顾影悲秋地，丛桂淹留失此人。
挽涛园四首·其一
作者：陈三立
朝代：清
体裁：古风

首夏翔海壖，屡问维摩疾。楼廊安藤床，絮语久未出。临分召辈俦，截句睨把笔。亦复哦七字，落纸犹无匹。引还移病魔，延息药香室。太虚通嚬呻，游魂对捉膝。袅袅秋风深，我苏公已失。伶俜起为人，仇欲鬼伯叱。半岁覆三豪，天伐操何术。
挽涛园四首·其三
作者：陈三立
朝代：清
体裁：古风

咄嗟遘崩倾，蜂起帕首徒。祸伏肘腋下，忍睹坐相屠。掷节脱岩疆，召援稽天诛。雄图销厄运，自挝七圣途。狼狈穿巢窟，对泣穷海隅。其地流人满，踯躅互呴濡。稍稍劳酒食，棋槊纵歌呼。大恨悬蜃楼，天视焉可诬。聊付蛮触争，留作山泽癯。
挽涛园四首·其二
作者：陈三立
朝代：清
体裁：古风

巍巍文肃烈，九土归彦圣。家有千里驹，公才信后劲。谈兵捭阖场，等閒树佳政。出补父兄处，绩并庆州盛。照影东湖漪，豚韭察利病。绸缪苞桑计，郑重流水令。官阁百步廊，休暇昵朋咏。龃龉去卧虎，坐纵狐貉横。至今谈父老，风度想辉映。
挽涛园四首·其四
作者：陈三立
朝代：清
体裁：古风

匏系更岁年，赁庑错邻巷。辰昏袖吟纸，叩关證背向。公翘章檄手，耽艺厉孤唱。夙升苏髯堂，藻思赡而壮。书势亦劲逸，自适见真放。耆旧续汐社，文酒寄微尚。据坐澹荡人，得公俱神王。于余习父子，扬激倒腑脏。一瞬酣歌外，寻泛青溪舫。跣足欹风榻，此乐谓天上。世乱士益孤，又死不可让。惘惘抚馀龄，接梦海如盎。
挽清道人联
作者：陈三立
朝代：清
体裁：联

白下一棺还，入梦溪堂，犹泣围城依木印；黄冠九庙鉴，鬻书海市，难忘残夜共炉灰。
挽潘若海
作者：陈三立
朝代：清
体裁：七言律诗

鼙鼓声中数往返，就予弹泪倚钟山。帝秦孤愤天应鉴，走越奇踪梦与攀。落拓虞翻疑骨相，遨游陆贾补时艰。起衰二士移眸尽，忍过辛园话铸颜。
挽王国维联
作者：陈三立
朝代：清
体裁：联

学有偏长，与乾嘉诸老相抗；死得其所，挟鲍屈孤愤同归。
挽王完巢翁
作者：陈三立
朝代：清
体裁：七言律诗

使君为政匹难兄，当世争归长者名。每以善心驯怒虎，独馀隐痛纵长鲸。运移一息维忠孝，道在群流暖性情。吟席酒塌悬古貌，怀贤惟有涕纵横。
挽王梦湘
作者：陈三立
朝代：清
体裁：七言绝句

湘西并世三才子，吹泪西风易哭庵。袌碧不知何处去，古伤遗稿落天南。
挽皮麓门同年
作者：陈三立
朝代：清
体裁：七言律诗

残遗伏贾孰传薪，卓荦沈冥六籍亲。钩党姓名连甲乙，今文家法愈光新。累书不报吾滋疚，后世相知子有真。抱古忧天供一瞑，茂陵遗草问家人。
挽程雒庵京卿
作者：陈三立
朝代：清
体裁：七言律诗

木肠山骨并嶙峋，行药诛茅孰结邻。漉酒巾馀支运会，弄毫窗不到埃尘。寻盟白社心源合，往事青溪耳语亲。春冷江城逢一醉，重过忍数义熙人。
挽罗正钧联
作者：陈三立
朝代：清
体裁：联

四十载忘形交，报最畿疆，访旧谁知成死别；万馀言殉节录，扶树道教，咎心未及叙遗文。
挽胡子威拔贡
作者：陈三立
朝代：清
体裁：七言律诗

胡氏诸昆尽释经，岳云亏蔽见晨星。终成带索寻三乐，自许沙虫有独醒。卜夏商歌出金石，孙卿些赋别门庭。翻传楚老微言外，呜咽凭棺不忍听。
挽胡母联
作者：陈三立
朝代：清
体裁：联

孟献子用古礼居丧，蔑也加人一等；夏少康自外家成立，念之动我百忧。
挽花夫人联
作者：陈三立
朝代：清
体裁：联

懿行以佳话传，辅佐老泉兴轼辙；耆龄遂偕隐愿，同符德曜抗元崔。
挽谭延阖联
作者：陈三立
朝代：清
体裁：联

家训守黄门，莫问大名垂宇宙；天才追玉局，尚留遗咏挂匡庐。
挽费念慈联
作者：陈三立
朝代：清
体裁：联

盐豉莼羹苦忆君，花时邀扫焦岩，未共高僧抱琴至；文采风流长照世，庐记乞摹晋帖，已成孤本付人看。
挽郭嵩焘联
作者：陈三立
朝代：清
体裁：联

孤愤塞五洲之间，众醉独醒，终古行吟依屈子；抗心在三代以上，高文醇意，一时绝学并船山。
挽陆凤石联
作者：陈三立
朝代：清
体裁：联

分庙堂忧，待息卮言窥相业；联文字饮，重寻海屋失人豪。
挽陈伯陶联
作者：陈三立
朝代：清
体裁：联

科名类张孝达，晚节若于晦翁，避地作孤臣，可堪老屋梅花，时杂觚棱千里梦；署号同王盂端，史才比元好问，题图才许我，极日沙亭荒学，祗馀珠玉九原心。
挽陈作霖联
作者：陈三立
朝代：清
体裁：联

在顾石公座中，接席倾衿，当日久钦儒者象；继汪悔翁而后，徵文考献，藏山遗有等身书。
挽陈叔毅世丈
作者：陈三立
朝代：清
体裁：七言律诗

吾师兄弟相师友，叔也尤肩翼教功。复性文章八家外，归墟经术百川东。生今转幸天能忌，待后微知道未穷。独念藏身听夜雨，魂来忍视首飞蓬。
挽陈善馀
作者：陈三立
朝代：清
体裁：古风

对影溪上庐，谈谑拥尊簋。剖析五车书，破的用一矢。决去虱家巷，十载卧风痹。余亦遘屯凶，湖海屡转徙。幽忧各被疾，传呻鹅雁底。同为天戮民，奈何先我死。维君秉耿介，上客薄珠履。为学察脉络，有如禹治水。久翘疏凿功，坐决百川委。抱古疲钻研，新知显故纸。遗编谁表微，茫茫护神鬼。傫然缠劫运，老悖不自耻。逃世一木榻，入梦恋素侣。秋吹扫病魔，倒肠起作诔。
挽陈子青翁
作者：陈三立
朝代：清

名德窥三世，沧桑一老儒。吟飞鸾鹤气，道应马牛呼。孤愤藏杯斝，深居润画图。先朝高两监，逸事泣弹珠。羁旅联英冑，依依寄命年。海灯摇寤寐，湖舸脱腥膻。待续移山志，终荒种秫田。魂亲林处士，神理雪梅传。
挽陈子青翁·其一
作者：陈三立
朝代：清

名德窥三世，沧桑一老儒。吟飞鸾鹤气，道应马牛呼。孤愤藏杯斝，深居润画图。先朝高两监，逸事泣弹珠。
挽陈子青翁·其一
作者：陈三立
朝代：清
体裁：五言律诗

名德窥三世，沧桑老一儒。吟飞鸾鹤气，道应马牛呼。孤愤藏杯斝，深居润画图。先朝高两监，逸事泣弹珠。
挽陈子青翁·其二
作者：陈三立
朝代：清

羁旅联英冑，依依寄命年。海灯摇寤寐，湖舸脱腥膻。待续移山志，终荒种秫田。魂亲林处士，神理雪梅传。
挽陈子青翁·其二
作者：陈三立
朝代：清
体裁：五言律诗

羁旅联英胄，依依寄命年。海灯摇寤寐，湖舸脱腥膻。待续移山志，终荒种秫田。魂亲林处士，神理雪梅传。
挽陈宝琛联
作者：陈三立
朝代：清
体裁：联

沆瀣之契，依慕之私，幸及残年赏小聚；运会所遭，辅导所系，务摅素抱见孤忠。
挽陈石遗翁长男公荆
作者：陈三立
朝代：清

残年未灭思儿泪，今与而翁共此悲。我只吞声延气息，而翁犹及费文辞。互为药误天难问，独许才强世所期。料得九冥怜二老，兵戈相望更何之。
挽陈石遗翁长男公荆
作者：陈三立
朝代：清
体裁：七言律诗

残年未灭思儿泪，今与而翁共此悲。我祇吞声延气息，而翁犹及费文辞。互为药误天难问，独许才强世所期。料得九冥怜二老，兵戈相望更何之。
挽韬庵师
作者：陈三立
朝代：清
体裁：七言律诗

一掷耆贤与世违，猥成后死更何依。倾谈侍坐空留梦，启圣回天俟见几。终出精魂亲斗极，早彰风节动宫闱。平生馀事仍难及，冠古诗篇欲表微。
挽马通伯
作者：陈三立
朝代：清
体裁：七言律诗

儒术颓流颇复振，东南一老系扶轮。火传取殿乡先辈，柴立应伤天戮民。忧患逃禅能示疾，文书传道更谁伦。倒肠别语飘江水，馀卧匡山梦故人。
挽高啸庐同年
作者：陈三立
朝代：清
体裁：七言律诗

隔岁欹倾病榻身，尚悬羸影对嶙峋。天心竟忍孤吾党，风气仍能妒道真。飞咽巫咸应下视，化魂杜宇得相亲。剩悲沤畔移情处，重访成连到海滨。
挽高子益联
作者：陈三立
朝代：清
体裁：联

隔岁閒游，遇饭家风留断语；老谋坐废，如山世难照孱魂。
挽高而谦联
作者：陈三立
朝代：清
体裁：联

隔岁闲游过饭家，风留断语；老谋坐废如山世，难照孱魂。
挽黄仲韬提学
作者：陈三立
朝代：清
体裁：七言律诗

儒服仍能贯九流，扶桑逐队作遨头。雍容尊俎光专对，长养菁莪预大谋。欹枕那忘消反侧，盖棺谁解殉幽忧。相公梦绕甘棠地，应叹才难涕不收。
挽黄棣斋
作者：陈三立
朝代：清
体裁：七言律诗

易堂风教委蓬蒿，特起无惭一世豪。举例密微窥许慎，摘辞雅缋挹王褒。往从乡役龛灯共，老泣天囚海雨遭。小别告凶迷后死，益孤气类狎猿猱。
携仁先李道士过太夷海藏楼赏晚菊
作者：陈三立
朝代：清
体裁：古风

披披破肉风，车下指幽宅。阶廊排晚菊，芳丛犹笑客。斯人形影同，自护不死魄。搅空霜霰气，咀含入吟席。肺肠作剑铓，万怪为辟易。世外宁有人，结梦冷如石。独存一尺管，与花对朝夕。孰云非我秋，仰天话今昔。
携儿女园望
作者：陈三立
朝代：清
体裁：五言律诗

负榻柳阴下，吹秋袅袅风。鸠声占天半，蛇影卧墙东。露静菘初白，波含蓼欲红。夕阳列儿女，都在画图中。
携家人杂姻家稚子循溪穿大通桥出西华门晚眺
作者：陈三立
朝代：清
体裁：七言律诗

岸柳畦菘几得霜，拥随妇孺破川光。照人瘦蝶都成画，引子归鸦伴作行。初接遗墟散樵牧，犹留残照认宫墙。城头桥畔车声断，莫为閒游吊战场。
携家再观俞园桂
作者：陈三立
朝代：清
体裁：古风

秋枯花逾繁，隔日披衣视。飞笑随妇子，晴空饮其气。散风亭馆浮，流烟榉竹媚。倚溪带鱼鸟，氤氲同微醉。昔摩樊上株，香传典午世。哦对谢陶桓，手植今谁贵。
携家寻灵谷石径格车不得进步行里许遂憩观音寺瞻方石屏而还
作者：陈三立
朝代：清
体裁：古风

恋续灵谷游，晴云一翘首。妇孺跃相随，车尘蔽前后。郭外众岫出，青苍气已厚。斜趋荦确途，筋骨憾陷臼。群呻扶掖下，野步迎荑柳。沾写岚光新，旁妒跨驴叟。亲鬓兰若存，入憩蒲牢吼。佛堂课村童，论语喧在口。表立方石屏，莹腻敌琼玖。横径二丈强，何年五丁剖。俗书题赐履，疑污好事手。留刊中兴颂，瑰异追岣嵝。慰情返亦佳，影杂魑魅走。笑如风引船，神山望中有。
携家游孝陵
作者：陈三立
朝代：清
体裁：七言律诗

小车衔尾脱重城，人影萧萧石像迎。缘坂枯菅残宿烧，盖山群翼带微晴。甓寒隧宇孤光吐，径隐樵苏万象横。树底茶瓯阅兴废，寄生枝又鹊巢成。
携家观农事试验场还憩邻校六朝松下
作者：陈三立
朝代：清
体裁：古风

城根吐广场，偕寻忘南北。碧草连无垠，日气翻野色。篱落转花径，丛菊自成国。方塘鹅鸭喧，圈牛杂白黑。暖风流未高，萌颖待滋息。学稼通化工，茫茫呼后稷。隔泥古松在，摩抚拨荆棘。离披倒山影，挂枝悟写墨。承平题句处，魂痕不可拭。车音荡长墙，飞唾接归翼。
携小从晚步
作者：陈三立
朝代：清
体裁：七言绝句

飞光楼观磊嵬高，处处烟横跨涧桥。只向担头看落日，樵归鱼贯出山腰。
携曹范青新诗至山中读之题其后
作者：陈三立
朝代：清
体裁：七言律诗

西山爽气东湖胜，酝酿灵胎溢楮毫。自写悲怀向天壤，从来顾影属吾曹。赏音适有嗜痂癖，绝技看藏截玉刀。表里已邻西渡集，解融法乳近风骚。
携病山晚步非园看玫瑰
作者：陈三立
朝代：清
体裁：七言绝句

隔朝晴放一篱花，安步携看抹绛霞。离合神光照衰朽，为分残泪养根芽。
放晴又雨作
作者：陈三立
朝代：清
体裁：七言绝句

喧风欲起墙头鹊，暗雨又随门外驴。留与吴侬在春梦，惊寒说暖不关渠。
故园
作者：陈三立
朝代：清
体裁：七言绝句

桑条麦珑接比邻，社酒家炊丐路人。风俗尚如他日否，凭谁细问故园春。
散步溪园
作者：陈三立
朝代：清
体裁：七言律诗

日长无客款柴门，沾屧轻泥步北园。错落菜畦横小水，沈浮雪气入晴痕。片云欲暖吟人屋，远树知成归鸟村。脉脉閒愁作閒味，回头箫鼓沸城根。
散步过杨居士圻登西岭坐石几望江
作者：陈三立
朝代：清
体裁：五言律诗

出门扶稚子，缓步钝如蛙。暖日辉松叶，晴泥吐蕨芽。蜂房木末出，鸟语坐中加。去拂峰头石，迎眸江水斜。
文芸阁学士同年挽词六首·其一
作者：陈三立
朝代：清
体裁：五言律诗

病起看云过，书来对泪垂。车船初跃去，骨相亦奚为。士有摧伤死，天馀惨澹窥。还家浑是客，海色引孤儿。
文芸阁学士同年挽词六首·其三
作者：陈三立
朝代：清
体裁：五言律诗

果庆得人盛，声名为帝知。张华陪禁近，陆贽职论思。感激维危局，苍黄斩乱丝。独怜颜咫尺，沥血摘奸欺。
文芸阁学士同年挽词六首·其二
作者：陈三立
朝代：清
体裁：五言律诗

握椠随乡队，鸣鞭蹴国门。狂言人尽避，大嚼日相存。江海空能返，鱼龙不可扪。当时矜爪觜，两两倒歌尊。
文芸阁学士同年挽词六首·其五
作者：陈三立
朝代：清
体裁：五言律诗

流略久湮沦，群喧妒道真。校文向歆后，随笔孔洪邻。双树从微喻，孤篷更暂亲。枕中宗教记，搜證恐无伦。
文芸阁学士同年挽词六首·其六
作者：陈三立
朝代：清
体裁：五言律诗

陈刘恨俱逝，汝亦蜕江山。乡国数群彦，缁尘悬旧颜。仰天成嚄唶，托世化戎蛮。衰疾吾安适，含悽祇闭关。
文芸阁学士同年挽词六首·其四
作者：陈三立
朝代：清
体裁：五言律诗

元礼终亡命，邠卿辱大儒。孰传钟室语，几索酒家胡。祸衅机先伏，烟涛梦自孤。光芒接三岛，留得口中珠。
斋昼闻新蝉
作者：陈三立
朝代：清
体裁：古风

炎辰曳淫疴，翠光荡帘几。袅袅一丝蝉，绸缪遂盈耳。露餐风已零，天韶籁方起。变节使人惊，莹魂自为美。谐吟缓尊罍，酲醒流音始。
新岁第二日雨坐
作者：陈三立
朝代：清
体裁：五言律诗

不雪分疏雨，匡床小火依。海空饥雁聚，地僻贺宾稀。止酒还如醉，招魂欲自飞。差便五里雾，兵气湿微微。
新艳秋钗弁合影图靖陶索题
作者：陈三立
朝代：清
体裁：七言律诗

本来面目别钗冠，阿睹传神胜笔端。明镜好从三面照，秋花化作两枝看。回波尔汝相忘惯，傍地雄雌欲辨难。绝似蓬莱生月顶，同光分影出飞鸾。
方伦叔廉惠卿招集小万柳堂
作者：陈三立
朝代：清
体裁：古风

小万柳堂为世传，稍远嚣市依平川。榆竹秀邃映原隰，楼居弄笔鸦巢颠。廉侯眷属并奇雅，陶翟赵管人归贤。方髯携孙比阿巽，酒缸初喜买红缠。因缘招我厕耆硕，长廊据坐腰脚便。系驹各近揩痒树，俯齧纤草平如毡。河流波暖临几案，片帆下上摩晴檐。橹音欸乃自清绝，哀雁隐隐来遥天。围啜越茗翻舌本，撝呵五运观三渊。壁间倪画疏野极，忠宪楹帖光属联。锦轴复展韩干马，仰攒蹄踠神翛然。半世移情坡谷咏，披对谓可奴龙眠。建章泼墨亦豪宕，如鲸涌海骥渴泉。东瀛俗尚奖遗逸，购致竞许轻万钱。唐寅沈周擅染缀，坐觉衣袂生云烟。馀幅已不记名氏，古姿殊状俱精妍。嗟余绘事那究悉，但契二老痴流涎。偻指岁纪扰殃变，形影无异夔怜蚿。孰信婆娑万物表，麻源桃洞横眼前。沾醉跨车心语口，胜趣同参黄蘖禅。
方伦叔所藏汤贞悯诗窟图卷子
作者：陈三立
朝代：清
体裁：古风

汤氏阅三世，死事称天下。贞悯续父祖，被服准儒者。尤耽诗书画，落墨尽都雅。当年狃承平，金陵盛游冶。筑屋标诗窟，耆彦接杯斝。一朝据巨寇，胜地馀砾瓦。公挺挈家殉，安问灾梧槚。平居作二图，缀句自披写。乱离谁收拾，但吊旧吟社。荏苒六十年，改世躏戎马。方翁偶得之，摩挲日不舍。海滨出示客，宁叹艺能寡。群儿煽讆言，忠孝掷败鲊。堂堂公如生，举取砭症瘕。一技有本根，又以励苟且。翁为伤心人，诱我涕盈把。
方儿省疾别入都
作者：陈三立
朝代：清
体裁：七言绝句

终昂羸骨鉴苍穹，梦抱钟山一秃翁。去接阿兄阿弟语，扶衰盂粥有新功。
方地山还白天津过谈彦复近状附一诗讯之
作者：陈三立
朝代：清
体裁：七言律诗

方生南下话三沽，喜子连墙日夕俱。尘土堆中评赝物，觚棱影外有微吁。应驯红拂英雄气，莫对阿辛裤褶图。一别岁时同鸟翼，闭门真欲老潜夫。
方巡视残菊宗武示晓起独坐之什因次和
作者：陈三立
朝代：清
体裁：七言律诗

残菊堆排照曲廊，犹能风底漏微香。朝饥百绕啁啾寂，劫末孤逢意绪长。写影移添张壁画，披衣遥认盖楼霜。吟人自媚双烟坐，偷笑城头雁鹜忙。
方巡视残菊宗武示晓起独坐之作因次和
作者：陈三立
朝代：清

残菊堆排照曲廊，犹能风底漏微香。朝饥百绕啁啾寂，劫末孤逢意绪长。写影移添张壁画，披衣遥认溢楼霜。吟人自媚双烟坐，偷笑城头雁骛忙。
无题
作者：陈三立
朝代：清
体裁：七言律诗

狙公赋芋亦多门，蛮触还移游钓村。臣里佳人宜薄怒，化城傀儡若为喧。眉间终许蟭螟隐，钩畔都迷蝴蝶魂。骁矢投壶惹天笑，罚筹仙籍未教存。
无题
作者：陈三立
朝代：清
体裁：七言律诗

电驭雷车日往还，衔书青鸟坠人寰。生逢尧舜为何世，微觉夷齐更有山。辞镜年华空白误，窥帘窈窕一相关。淮南传说遗丹鼎，鸡犬升天祇等閒。
日晖港织呢新厂访太夷
作者：陈三立
朝代：清
体裁：五言律诗

蜕官而学贾，啧啧此书生。壖地开新砌，神霄丽杰甍。海云邪许外，胡服陆离迎。鸷发同张季，凭嗤末富轻。
日本嘉纳治五郎以考察中国学务来江南既宴集陆师学堂感而有赠
作者：陈三立
朝代：清
体裁：古风

国家丧败馀，颇复议新政。仍遵今皇谟，嗫嚅诵甲令。四海学校昌，教育在釐正。所恨益纷庞，末由基大命。去圣日久速，终古一陷阱。礼乐坏不修，侈口呓孔孟。譬彼涉汪洋，航筏失导迎。盲僮拊驹犊，旷莽欲何骋。陶铸尧舜谁，多算有借镜。东瀛唇齿邦，决泱大风盛。亦欲煦濡我，挟以禦物竞。群士忽奔凑，有若细流迸。觥觥嘉纳君，人伦焕斗柄。创设师范章，捷速日还并。归置游钓地，瞬息变讴咏。起死海外方，抚汝支那病。顷者翩来游，蓄念挚且劲。踪迹北而南，王公遍造请。联袂金陵城，须眉柳月映。雍容貌儒者，顿使增叹敬。朋侣二三辈，冠服尽明靓。晶天虫鸟绝，酒坐龙虎横。剑佩冷无声，深堂步寥夐。历观我黉舍，根柢析究竟。瞠目不能答，头汗羞瞀醟。君既洞症结，反拟施括檠。色下语益纯，孰云杂嘲评。余乃执爵兴，种祸岂能更。诱掖振厉之，先觉顺其性。大同无町畦，天人互相庆。欷歔立歧路，仰视纤云净。持此谢嘉宾，且以證后圣。
日本故相菅原道真建祠大坂曰天满宫有神松枯而复活今束历三月值其邦人举千年之祀而老儒藤泽南岳乃为徵咏因赋二首·其二
作者：陈三立
朝代：清
体裁：七言绝句

呼牛应马更谁同，一笑三山吾欲东。寥廓千年蜕蝉处，童童祠树换春风。
日本领事天野恭大郎送酒·其一
作者：陈三立
朝代：清
体裁：七言绝句

寻常未饮浑如醉，既醉还醒祇倚阑。惭愧隔墙防渴吻，解分香酿破春寒。
日本领事天野恭大郎送酒·其二
作者：陈三立
朝代：清
体裁：七言绝句

西域蒲桃点酪酥，东溟曲米得沽无。何当眠倒樱花下，狂写三山仕女图。
旦发黄华市
作者：陈三立
朝代：清
体裁：古风

霞明岚气清，烟流曙光润。幽径引閒游，寒山映深静。茫茫绿已盈，暧暧晴犹弄。松色尽天闱，溪音洗尘听。始识春风佳，江山照初瞬。芳桃媚余情，低迷幻来境。香浮霄宇高，万化谁能讯。旷怡歧路閒，聊从心所胜。
旧题
作者：陈三立
朝代：清
体裁：七言绝句

掌握雷霆散八垠，起尘终恐污吟人。旧题焚尽南山竹，那解灰飞又作尘。
早发天津抵杨村
作者：陈三立
朝代：清
体裁：五言律诗

凉海遗龙窟，平郊入雁行。星扶疏柳白，沙抱乱云黄。啼笑馀今古，河山为混茫。后车犹可托，提剑看斜阳。
早发颍桥次襄城
作者：陈三立
朝代：清
体裁：古风

晨光满户牖，客子瞿然惊。头垢不暇盥，载驰委严程。猛驾骇奔雷，环辀撼悬旌。沙尘冥四合，去轫同一声。披襟灼寒素，含眸荡虚明。场苗翳繁霜，枯条谢时荣。暧暧辨暝色，岩岩眺增城。涓流宛东回，崇山忽前横。云霞曳归飞，林峦霭馀晴。抚化谁为言，蓄虑已无成。既为逝者叹，复此念平生。黾勉风中酌，犹夷羁旅情。
昆云使者蔡相士索赠句
作者：陈三立
朝代：清
体裁：七言绝句

隐于方技保彝伦，阅世帘前泪点新。袖捲风云销劫运，悠悠谁是眼中人。
明季遗老辛克羽遗像
作者：陈三立
朝代：清
体裁：古风

叠山却聘书，颇挂士夫口。先生师泾阳，不屈与之偶。知耻亦寻常，世儒干老丑。乃悟画中人，抱道固已久。
易仲实属儿子衡恪作匡山草堂图为题长句
作者：陈三立
朝代：清
体裁：古风

我家恰去三百里，脚底匡山未经此。凭君四海一閒人，几年看取彭蠡水。灵岩丹岫何缤纷，飞瀑中腾千丈云。四时景物不可说，仙异憧憧尝有闻。君也振奇爱文字，神州踪迹粗能记。一旦移家绝人世，道是倦游还倦仕。槛外楼通船万国，裨海连江问西极。鸿濛一枕天地间，亚细欧罗付蚕食。有时携杖听啼猿，不者采药苍烟根。五老香炉笑相向，造化媚我将何言。鄂州见君意萧瑟，怅别名山五百日。掉头未肯向世人，聊倩儿曹提画笔。小年那识其中故，点缀烟云得少趣。嗟君须坚学道心，莫教饥饿求官去。
春分日瞻园雅集次和樊山
作者：陈三立
朝代：清
体裁：七言律诗

掠眼楼船乳燕新，拂江窥汉几由旬。归寻谢傅围棋墅，亲挟侯芭问字人。蛇足俄惊先夺酒，蜂房如扫不成春。灯前杜老关哀乐，依旧高歌有鬼神。
春夜曲
作者：陈三立
朝代：清
体裁：古风

灵怨诉兰釭，忡忪不自降。祗今良夜怯，空令艳作双。玉漏摇摇唤春酌，啼罢胭脂镜中落。金屋银屏照影娇，宛娈芳心傥相若，梦醒城头乱飞鹊。
春夜观儿童纸灯戏游作
作者：陈三立
朝代：清
体裁：七言律诗

咆哮熊豹深山气，曼衍鱼龙钜海风。午夜喧腾初不恶，汝曹狡狯若为功。忆随杖履瑶阶上，同在承平醉眼中。今昔茫茫身老大，独移帘烛泣残红。
春尽日偶成
作者：陈三立
朝代：清
体裁：七言绝句

残英枝上一痕春，翠鸟依依惜别晨。闻道花源无历志，为余衔赠避秦人。
春思引
作者：陈三立
朝代：清
体裁：古风

娇小谁家女，敷腴颜色新。丽日如烟不相待，看作风前憔悴人。东风门外双飞燕，人影翩翩不相见。昔时含泥上君堂，今日见君重断肠。断肠休问他人事，阑干暗记相思字。枯死芙蓉已化萤，兰枝未改淫淫泪。空房尘暗堕钗横，无情有恨讵能明。新人那识旧人意，夜夜啼痕镜里生。
春日游蜕园歌
作者：陈三立
朝代：清
体裁：古风

名园当春花欲繁，鸣鸠喈喈来唤门。门外游人自相识，清歌烂漫携孤尊。东风飞翻袂初舞，云吹一丝絮黏缕。桃李杨枝映细晴，小立阑干扑香雨。绿波盈盈藤雾隔，西去轩亭倒深碧。万竹森沈浸昼寒，烟影天痕澹将夕。夕照摇摇欲上衣，还移双桨趁鸳飞。鸳鸯自飞风自起，剪尽愁痕一池水。何处淩波更渺然，萍丝荇带镇相牵。侧帽徽吟映霄汉，空教世外看神仙。参差石径苔泥没，洞壑玲珑印瑶月。取次红墙一线通，歌舞楼台忆慌惚。倦眼依然湘上山，主人恋官去不还。东陵瓜熟风光老，寂寞良辰空闭关。
春昼曲
作者：陈三立
朝代：清
体裁：古风

画院风光燕初对，葱茜花枝暖瑶佩。芳昼游丝绚一帘，兰泪淫淫姣相爱。独自寻春锦树园，莺飞草长恋清尊。空忆关山归不得，飘尽珠楼晓梦痕。
春晓曲
作者：陈三立
朝代：清
体裁：古风

君不见东园日满烟光红，童童桑盖飘春风。美人娇娆为春起，惆怅阑干谁与同。芳心尽教啼莺弄，零露瑶钗记寒重。香梦分明挂一丝，捲帘飞去桐华凤。
春晴从大人寻花乃园南得坏亭曲池四映披榛倚石别领胜趣同梁鼎芬范钟作
作者：陈三立
朝代：清
体裁：七言律诗

未信园居老却人，阑干始见碧桃新。鬓丝历历花为幕，镵影依依草似茵。浴鸭池塘匀暖浪，啼莺亭榭换良辰。提壶别有忘言处，笑映墙头锦树春。
春晴同江叔澥太守缪筱珊编修欧阳笠侪观察泛舟青溪看桃花吴董卿大令有诗纪兴次韵报之
作者：陈三立
朝代：清
体裁：古风

初桃白日争妍华，夹岸十里铺晴霞。拿舟澹荡柳丝外，面面阑干迎鬓斜。流云剩照乌啄屋，暄风已乱蜂排衙。探头旷野兴孤绝，各挈寸抱包荒遐。钟山低昂驴背上，飞光泼翠攀无涯。繁花烛天弄溪水，百重倒影浮金沙。晒网无人鸬鹚卧，柁尾犬吠三两家。邻船吴令亦狡狯，坐倚红袖嘈筝琶。潇潇暮雨自清绝，恍如烟际轰缲车。吾侪儒生坐自失，万象掠眼馀叹嗟。王侯蝼蚁定何物，有命归卖东陵瓜。还期颏唾净尘土，捉麈僧床烹拣芽。
春晴携儿女嬉游园池间二首·其一
作者：陈三立
朝代：清
体裁：七言绝句

嫩绿初肥杨柳丝，池头照影一携儿。暖风薄醉成滋味，屋角盘鹰欲下时。
春晴携儿女嬉游园池间二首·其二
作者：陈三立
朝代：清
体裁：七言绝句

攀条娇女戏编篮，蛇蜕鸦窠跳跃探。差觉累心处都尽，祗依桑下祝春蚕。
春晴携家泛舟泰淮
作者：陈三立
朝代：清
体裁：古风

融景恋佳携，门前一艇子。飘摇簪裾影，语笑满溪水。落涨纡篙楫，飞光错金紫。穿桥就欹岸，韬园差可喜。绛梅三两株，自照风日里。入馆列方物，约略溷欧美。兹地倡工商，壮图耀南纪。世改宝残遗，犹诧辽东豕。返舟新月上，幽钟初到耳。十里歌吹歇，昏灯漏帘底。劫馀处处迷，秃柳迎如鬼。群稚兴亦阑，傥悟盈虚理。数钱买春宵，姑饱鲟鱼尾。
春晴晚步塘外作
作者：陈三立
朝代：清
体裁：七言律诗

饭了晴云压女墙，迟迟负手步横塘。水深鱼乐客知否，草暖蜂游春未央。野色侵寻惹衰鬓，夕阳杳霭生微凉。何当花发柳莺啭，一饷盘龙不入香。
春晴步后园晚望·其一
作者：陈三立
朝代：清
体裁：五言绝句

柳缝残阳红，草上残阳白。提携雪色儿，围坐池边石。
春晴步后园晚望·其三
作者：陈三立
朝代：清
体裁：五言绝句

鬓丝是何物，影我春风前。脱袂拂寥廓，晴天横纸鸢。
春晴步后园晚望·其二
作者：陈三立
朝代：清
体裁：五言绝句

园枝微欲繁，野菜已可煮。鬨鬨墙外声，人语乌鹊语。
春晴步后园晚望·其五
作者：陈三立
朝代：清
体裁：五言绝句

簇簇枯芦堆，望望霞烧处。鱼沫吹人魂，悄悄从此去。
春晴步后园晚望·其四
作者：陈三立
朝代：清
体裁：五言绝句

吾意不可裁，倏与片云暝。莫忘灌园翁，手斸蓬蒿径。
春月初佳徘徊有作
作者：陈三立
朝代：清
体裁：五言律诗

新月扶春暖，依依梅柳风。烟光初汎夕，霞气自摇空。久立江城大，残斟鼓角同。还能乱情思，有雁向辽东。
昼榻偶咏
作者：陈三立
朝代：清
体裁：古风

瓜架飏丝风，绿云嘘几炷。绳床伸脚人，欹听蝉吟度。千山压沈沈，立壁閒双屦。合眼魂飞扬，宙合非我故。孤注酣摴蒱，供帐倚櫑具。孰非大盗积，众狙汝喜怒。摩挲腹中书，今昨互迷误。蕉气漏牖槅，抱凉涌孤趣。
晓去南桥入德安口号·其一
作者：陈三立
朝代：清
体裁：七言绝句

岩花林叶已纷纷，灵壑当霄宿大云。四海雄心消一屐，教余向背揖匡君。
晓去南桥入德安口号·其三
作者：陈三立
朝代：清
体裁：七言绝句

看尽千村黄菜花，摇天杨柳与疏斜。行人历历伤春地，十里鹃声五里蛙。
晓去南桥入德安口号·其二
作者：陈三立
朝代：清
体裁：七言绝句

晓岸烟微花柳重，春风吹歇梦还慵。匡君怜我雄心尽，就赠云霄万剑锋。
晓去南桥入德安口号·其四
作者：陈三立
朝代：清
体裁：七言绝句

残阳唤渡曳城楼，芳树葳蕤转白鸥。两岸霞生波似绮，笑翻碧落狎春流。
晓去西山
作者：陈三立
朝代：清
体裁：五言律诗

山楼初日白，扶去更回看。霜陌穿蛇蚓，霄峰举凤鸾。翻眸匮叶接，带梦隧灯残。负担逢能识，荒亭拥一餐。
晓发吴城渡湖·其一
作者：陈三立
朝代：清
体裁：七言绝句

侵晓劈风衔尾船，枕中微觉浪摇天。前去赭山一万尺，应有饥乌唤客眠。
晓发吴城渡湖·其二
作者：陈三立
朝代：清
体裁：七言绝句

起望银涛万弩攒，贯虹精气不能寒。骑鼋恍接欷歔语，始信人间行路难。
晓坐
作者：陈三立
朝代：清
体裁：五言律诗

朝朝临晓坐，几案落鸠声。不问栖何树，犹堪送一觥。天霄生纛影，毛发洗春晴。独拥溪山暖，偷閒片念成。
晓坐即事
作者：陈三立
朝代：清
体裁：七言绝句

荒径初传邪许声，舂歌樵唱破云迎。岩栖亦有孤吟者，山鬼为含一往情。
晓抵九江作
作者：陈三立
朝代：清
体裁：七言律诗

藏舟夜半负之去，摇兀江湖便可怜。合眼风涛移枕上，抚膺家国逼灯前。鼾声邻榻添雷吼，曙色孤篷漏日妍。咫尺琵琶亭畔客，起看啼雁万峰颠。
晓暾公约相过
作者：陈三立
朝代：清
体裁：七言律诗

闭关趺坐一头陀，随喜初看二士过。各有吟情散梅柳，莫从报纸话兵戈。老来岁月防人觉，乱后交亲学佛多。犹卜寻春灵谷寺，伴余候月挂藤萝。
晓望
作者：陈三立
朝代：清
体裁：七言绝句

亏蔽烟霞千树林，断溪笼日众岑阴。山中晴雨非人世，寸恨销磨好鸟吟。
晓望四山草树皆含冰晶莹如雪有咏
作者：陈三立
朝代：清
体裁：古风

雷威扫瘴蒸，雾液滋疮痕。环壑冻相映，坐我琉璃盆。矛戟耸冰枝，恐剸穷鸟魂。抱膝谓何求，冥探天地根。四海沸战伐，长吹幡旂翻。复有哀龙钟，呵嘘万语言。蔽之太古石，微拥孤吟尊。荏苒改喧寂，混茫接朝昏。更愿出须眉，皎皎白月存。
晓起书所见
作者：陈三立
朝代：清
体裁：七言绝句

笳角声悲落梦残，披衣窗下试探看。飞鸦数点湖滨路，初拥旌旂跃据鞍。
晓起寓兴用前韵
作者：陈三立
朝代：清

峰头吐日烂金盆，暖入床帏饿蚊存。书册丛丛贪引睡，古今泯泯欲生痕。对花独愧形容槁，得酒初教肺腑尊。早晚青山便埋地，一抔从拔六尘根。
晓起寓兴用前韵
作者：陈三立
朝代：清
体裁：七言律诗

峰头吐日烂金盆，暖入床帏饿蚋存。书册丛丛贪引睡，古今泯泯欲生痕。对花独愧形容槁，得酒初教肺腑尊。早晚青山便埋地，一杯从插六尘根。
晓雨打窗病夫烦解而成咏
作者：陈三立
朝代：清
体裁：七言绝句

梦醒飞雨已翻空，鸦影鸡声聚帐中。一味北窗初领略，病夫得句付秋风。
晓霁
作者：陈三立
朝代：清
体裁：七言绝句

闭门霖雨暗愁颜，作伴饥乌去复还。起怪半湖铺锦绮，楼头初日满秋山。
晚发九江泊湖口
作者：陈三立
朝代：清
体裁：五言律诗

馀涛喧瓮盎，疾箭失城湾。老味能孤往，灵襟复见还。江湖寒落手，象罔暗亲颜。把卷依津逻，渔灯数点閒。
晚坐听虫声
作者：陈三立
朝代：清
体裁：七言绝句

溪山微雨袅灯檠，细奏笙竽满听清。一笑敝庐无长物，不教掠卖是虫声。
晚抵东林寺宿
作者：陈三立
朝代：清
体裁：古风

千山驱人不得语，势与猛风争臂膂。阴林出没又高原，飘思连愁何处所。天痕乍映浮图出，坏寺荒垣飒寒雨。入门惊笑一拂衣，唤进盘飧倒尊甒。坐窥奇峰各有状，赤岩银瀑若初吐。须臾大云障裹之，旋复崩漏相捍拒。其时困惫镫在壁，扶床始欲展两股。小僮好事持烛回，照数断碣复起舞。慧远陶潜不在世，哲人风迹乃敢侮。吾于佛说剧茫昧，但眷废兴生叹怃。夜深万窍犹喧豗，公挟蛟虬斗虓虎。千念往与顽怪通，腾降有如臼遇杵。衾孤梦寐失鸣鸡，厨虚瓮盎绝饥鼠。鼾雷剩取僧不归，安得天音送钟鼓。
晚抵东林寺宿
作者：陈三立
朝代：清
体裁：古风

千山驱人不得语，势与猛飞争臂膂。阴林出没又高原，飘思连愁何处所。天痕乍映浮图出，坏寺荒垣飒寒雨。入门惊笑一拂衣，唤进盘飧倒尊甒。坐窥奇峰各有状，赤岩银瀑若初吐。须臾大云障裹之，旋复崩漏相捍拒。其时困惫灯在壁，扶床始欲展两股。小僮好事持烛回，照数断碣复起舞。慧远陶潜不在世，哲人风迹乃敢侮。吾于佛说剧茫昧，但眷废兴生叹怃。夜深万窍犹喧豗，公挟蛟虬斗婋虎。千念往与顽怪通，腾降有如臼遇杵。衾孤梦寐失鸣鸡，厨虚瓮盎绝饥鼠。鼾雷剩取僧不归，安得天音送钟鼓。
晚抵吕堰
作者：陈三立
朝代：清
体裁：五言律诗

风落平林尽，云低夕望孤。冥冥千嶂合，冉冉百灵趋。陇树回鞭影，星河澹覆絇。稍窥镫火出，惊喜一相呼。
晚楼
作者：陈三立
朝代：清
体裁：五言律诗

晚楼围雾雨，惝恍没蒿蓬。已听虫移世，真成鸟著笼。飘歌寒不落，抱古技终穷。久客兼多难，停毫咏海棕。
晚步溪岸·其一
作者：陈三立
朝代：清
体裁：五言律诗

照面门前水，归逢减涨痕。波寒鱼自定，风满鹊来喧。束影新泥径，邀晴老瓦盆。微传篱落语，拾梠饲鸡孙。
晚步溪岸·其二
作者：陈三立
朝代：清
体裁：五言律诗

杖外复成桥，烟痕断未消。阑干为枕处，车马去萧萧。枯柳亲朋影，哀弦子午潮。招魂迷故步，山鬼入孤谣。
晚眺
作者：陈三立
朝代：清
体裁：七言绝句

寻山竹杖掷埃尘，依旧钟山作主宾。可怜桥畔波如镜，不照佳人照伟人。
晚眺峥庐外诸山·其一
作者：陈三立
朝代：清
体裁：七言绝句

暖芽绿径乱枝红，飏鬓疏疏溪谷风。独响巾车答蛙黾，晴鸠西唤雨鸠东。
晚眺峥庐外诸山·其二
作者：陈三立
朝代：清
体裁：七言绝句

绕尽云边破碎山，吾家二冢在其间。残阳万古不吹去，暗数蜗痕掩袂还。
晚至张园游人散尽啜茗虚廊悄然成咏
作者：陈三立
朝代：清
体裁：七言律诗

日沈车马散归鸦，独踞风廊拨拣芽。密树成帷宿星斗，疏灯罗石伏龟蛇。道心欲合无穷世，夜气馀扶解语花。携手胜流今略尽，閒看佣保数年华。
晚过恪士园亭看海棠
作者：陈三立
朝代：清
体裁：五言律诗

为恋海棠好，临餐独晚过。函光归自媚，袅梦更如何。小立蜂声聚，微怜凤颊酡。休将亡国泪，留拟别宫娥。
晨光熹微中起抚栏楯霁景澄澈缀句写之
作者：陈三立
朝代：清
体裁：古风

鸡唱触醒枕，起视清辉发。云脚蒸霄空，海围浮一发。交加草树气，初濯露光白。肺肝划可数，微飙凉不隔。鼾齁万屋底，曳去作霹雳。独念退之吟，启明配残月。
晨兴对雪
作者：陈三立
朝代：清
体裁：五言律诗

晚卧风犹怒，晨兴雪果成。啼空群翅乱，孤望暗愁生。气合残炊屋，阴垂列戟城。闭门听沸鼎，微答阁铃声。
晨起望循江诸山旋抵九江易舟渡湖泊姑塘
作者：陈三立
朝代：清
体裁：古风

满窗弄影山，变灭安可拟。遥树挂微晴，苍苍界烟水。引颈马当黑，挥眼小孤诡。际天明云岚，匡庐秀南纪。延辉献城堞，攒岸人如蚁。就跳犯湖舟，摇兀玄雾裹。五峰吐石气，鸥情澹千里。余怀哽旧历，沈累恍移指。蛟鱼或骑出，冷向涛澜语。泊依岩市灯，风阔角声起。
晨起遣兴
作者：陈三立
朝代：清
体裁：古风

侵枕号长风，起瞩晨光吐。晴阴荡游氛，非烟亦非雾。涤此积雪姿，涧壑争暴露。气候无端倪，晦明自成趣。郁郁閟精灵，悠悠绵赏悟。泬漻足音绝，老骨挺岁暮。作邻夷獠居，炊冷见秃树。独蹑太古踪，违天若有慕。苟脱沙虫哀，宁辞猿鹤妒。
晨起闻雷
作者：陈三立
朝代：清
体裁：七言绝句

雪后残年暖气回，阴晴狡狯弄形骸。荒山一梦成祥异，雾雨层层响断雷。
晨起雪晴写寓目
作者：陈三立
朝代：清
体裁：五言律诗

新天开寤寐，持梦曝寒晴。浩浩生银海，提提坐化城。流云交窈窕，睡壑欲峥嵘。含酌飞光榻，微浮过雁声。
晨霁
作者：陈三立
朝代：清
体裁：五言律诗

群啄下翩翩，初暾盥架前。檐廊滴残雨，巾服护晴烟。鸡唤万家室，鹰盘一角天。客愁为撩乱，笳动海云边。
晨霁过吴城江上遣兴
作者：陈三立
朝代：清
体裁：古风

烈风促夜舟，重湖托杯渡。骊龙睡正酣，已破公超雾。朝暾在亭桷，霞绮漏秋树。低昂市廛接，作行投雁鹜。临窗浮酒卮，林气暖相护。余怀信颠倒，迷方未容悟。攘臂笑冯妇，拥鼻效谢傅。惭荷父老言，邯郸失故步。郁想拾零踪，绰约来去路。新波齧洼渚，微醺吐残句。城头挂西山，怒然缅邱墓。
晴坐贻剑丞
作者：陈三立
朝代：清
体裁：七言律诗

铃驮逶迤猫犬亲，斜通塘巷果为邻。迎年惫欲疏还往，得酒奇都在笑颦。蹀躞衣冠仍此世，啁啾莺燕已衔春。石间趺坐围晴色，念汝商歌斫地人。
晴川阁公宴即别梁节盦还焦山欲赴未果题此句
作者：陈三立
朝代：清
体裁：五言律诗

吾意仍飞动，相依霄汉间。开筵莽烟雨，浮槛眩江山。梦寐闻高咏，升平识酒颜。鸿飘云正满，涨海映孤还。
晴旦散步眺门外诸山遂至俞三所置宅
作者：陈三立
朝代：清
体裁：古风

初暾破鸿濛，晴晖一窗满。置膝曝散帙，呵气尘埃暖。遂携调语雏，引步遵町疃。千山带微岚，草痕写漫诞。岁暮游蜂绝，木落栖鸟罕。侧径踏荦确，咫尺缅别馆。蒙密围松株，翳旭俨张伞。薜萝欲缘壁，几榻托閒散。依枕锵溪流，坠梦与濯浣。伊人专一壑，卜邻称老懒。买山隐巢由，自诡逃尧伴。来往杖白头，魈魅瞰茗碗。
晴昼对残雪
作者：陈三立
朝代：清
体裁：古风

殷勤陶潜杯，寂寞扬雄宅。罘罳下双鸽，是我忘言客。风日初满庭，馀雪灿圭璧。披披桂叶翻，蔼蔼梅蕊坼。暖意移檐溜，明灭屐齿迹。从卜月印床，撼梦啼号隔。
晴晓渡宫亭湖
作者：陈三立
朝代：清
体裁：七言律诗

钩络群峦绿已齐，飞光酿暖一湖迷。柁楼淅米饥乌下，庙树攒旗叫雁西。俨对澜漪呵镜面，可营垦牧到沙脐。送迎五老输旁笑，食籍宁携百瓮齑。
晴望
作者：陈三立
朝代：清
体裁：五言律诗

四照吾庐在，岩霏杂雪痕。深居养龙德，霁抱悦禽言。兴定烟霞卫，魂扶草木恩。危峰怪一杖，俯世此心尊。
晴望
作者：陈三立
朝代：清
体裁：五言律诗

愁霖兼日夕，点滴到尊前。恐改蛟鼍穴，初开燕鹊天。竹丛经雾解，柳蕊坼春妍。三径留孤影，看鱼意莫传。
晴楼
作者：陈三立
朝代：清
体裁：古风

披皮抱霁景，初觉檐壁净。寒照写玻瓈，吾心亦如镜。群翼盘天嬉，万瓦蒸雾映。隐隐浮市声，渺渺生秋兴。衰颜阅晴雨，孤唱此留命。
晴楼遣兴·其一
作者：陈三立
朝代：清
体裁：古风

晴峰对氤氲，佳观掷人境。淫淫竹露垂，暧暧松风静。呼妇环鸠声，哺雏过鸦影。花气暖一楼，霞光澹诸岭。何处动樵讴，坐忘身如瘿。
晴楼遣兴·其三
作者：陈三立
朝代：清
体裁：古风

侧径达墟市，妇孺各有携。炊烟荡落日，鞭影归牛蹄。溪谷响长风，破寐扬蝉嘶。遗世复何得，颠倒使我迷。刲肝取杯酒，万灵瞰幽栖。
晴楼遣兴·其二
作者：陈三立
朝代：清
体裁：古风

墙西三枫树，量带皆十围。浓绿夺霄色，鸟乌满其枝。迎霜叶尽赤，光耀笼罘罳。一株鬻匠石，于今薄凉飔。尚忧纵斧斤，能处不材谁。
晴步觚庵园海棠七八株独发一花异而咏之
作者：陈三立
朝代：清
体裁：七言绝句

脱叶髡枝吐一花，却愁么鹊啄丹砂。秋风袅袅春光动，迎眼妖姬入帝家。
晴步驻防城循故宫閒眺
作者：陈三立
朝代：清
体裁：古风

沈阴翳旬朝，霰雪初未成。留叶凝馀晖，庭宇霭新晴。散我纡郁怀，安步出高城。颓垣互映带，瓦甓纵复横。荒荒牛驴迹，中踏砥道平。虚空扑暖翠，岩壑见亏盈。故宫获断甃，涟漪写凄清。历数验反覆，血石起深情。鲜飙送悲笳，依稀殿南征。孰据指画地，睥睨召边兵。妖氛久低昂，偷娱腰脚轻。天鉴伶俜影，四顾莽榛荆。迷途微有悟，数点归鸦声。
晴江晨眺两岸风景佳绝
作者：陈三立
朝代：清
体裁：五言律诗

晴江安所放，冉冉倚鹃声。乱眼花为岸，摇魂浪接觥。好云妍独虑，列岫与新盟。吾醉弄春影，迷离数水程。
晴眺
作者：陈三立
朝代：清
体裁：七言绝句

披衣晴牖出衰颜，雁点鸦群缥缈间。閒倚石栏数红树，郭熙为我写秋山。
晴眺
作者：陈三立
朝代：清
体裁：五言律诗

晴云生冉冉，反复看钟山。光影笼长水，楼台点白鹇。远钟悬自定，芳树聚仍删。衰朽清尊侧，多惭尘土颜。
晴舟过樵舍
作者：陈三立
朝代：清
体裁：五言律诗

岸柳髡都尽，江波暖自翻。大鱼同我上，孤鹜际天存。霜鬓摇旗影，乡心照酒尊。忙閒定谁解，三宿已无痕。
暑夜答闺人
作者：陈三立
朝代：清
体裁：古风

虚廊殷蚊雷，窈窕镫初漾。雨势不能凉，啼妆竟何放。茗烟澹馀酌，荷香送孤唱。谁为奏神弦，㵳天伫牙旷。
暑夜纳凉有亿
作者：陈三立
朝代：清
体裁：七言绝句

万仞明河有涸鳞，霏烟疑是海扬尘。遥怜月下亭亭影，楼角池头饮泣人。
暑夜车栈旁隙地纳凉·其一
作者：陈三立
朝代：清
体裁：五言绝句

夜楼甚甑炊，宁有土囊口。池面万斛凉，乞向新堤柳。
暑夜车栈旁隙地纳凉·其二
作者：陈三立
朝代：清
体裁：五言绝句

旧庐邻咫尺，弄月听角处。数尽车中人，袖我海风去。
暮春抵沪同大武伯夔子言游半淞园泛舟小溪作
作者：陈三立
朝代：清
体裁：古风

海雨歇游氛，天清楼阁晓。胜侣挟俱出，飞车疾于鸟。郊原青茫茫，晴烟笼未扫。新园初挂眼，篱下江流绕。魔舞夺閒地，犹留玩芳草。层坡耸孤亭，石窟穿窈窕。把茗眺云物，人影栖木杪。登降随仕女，写我溪光好。艇子趋凫鹥，残阳满怀抱。回复迷所历，四照俨蓬岛。漠漠濠梁趣，恢恢劫尘表。馀兴杂棹讴，忘归不知老。
暮春抵沪同大武伯夔子言游半淞园泛舟小溪作
作者：陈三立
朝代：清

海雨歇游氛，天清楼阁晓。胜侣挟俱出，飞车疾于鸟。郊原青茫茫，晴烟笼未扫。新园初挂眼，篱下江流绕。魔舞夺闲地，犹留玩芳草。层坡耸孤亭，石窟穿窈窕。把茗眺云物，人影栖木杪。登降随仕女，写我溪光好。艇子趋凫鹥，残阳满怀抱。回复迷所历，四照俨蓬岛。漠漠濠梁趣，恢恢劫尘表。馀兴杂棹讴，忘归不知老。
暮春过宗武
作者：陈三立
朝代：清
体裁：七言律诗

海尾江头各自还，车音绕郭觅溪湾。倚墙花尽蜂犹恋，隔院苔寒鼠亦閒。放棹已迷桃叶渡，读书痴对敬亭山。尊前老宿违摩腹，唾落零晴断雨间。
暮春过宗武
作者：陈三立
朝代：清

海尾江头各自还，车音绕郭觅溪湾。倚墙花尽蜂犹恋，隔院苔寒鼠亦闲。放棹已迷桃叶渡，读书疑对敬亭山。尊前老宿违摩腹，唾落零晴断雨间。